5 Negara Yang Populasinya Sangat Tidak Majmuk

Orang Malaysia bangga dengan kedudukan negara kita, yang kerap kali dipuji sebagai negara model dalam memupuk perpaduan kaum dan semangat majmuk.

Berbeza dengan negara kita dan banyak negara lain, wujud sebenarnya negara yang mempunyai identiti dan sifat yang berlawanan dengan apa yang kita banggakan. Sekiranya negara kita adalah sebuah negara 'multi-etnik', wujud disatu sudut berbeza negara yang layak dikatakan sebagai negara 'mono-etnik.'

Tidak ada satupun negara di dunia mempunyai jumlah populasi yang menyamai 100% penduduk datang dari satu kaum sahaja - tetapi banyak negara yang hampir dengan angka tersebut. Berikut adalah lima negara paling tidak majmuk, di seluruh dunia yang didominasi hanya oleh satu bentuk etnik sahaja.

Mongolia mempunyai sejarah yang panjang, pernah menjadi salah satu tamadun antara yang terbesar di dunia sebelum tumbang selepas pengaruh mereka mula berkurangan. Satu masa dahulu pernah menjajah dan menguasai negara China, orang Mongol melalui pelbagai jenis era berbeza, dengan penubuhan Empayar Mongol sekitar abad 13 dan 14 sebelum tiba ke era Dinasti Qing yang sangat luas taklukannya.

Agama majoriti masyarakat Mongol adalah agama Buddha sebanyak 53% dengan majoriti kedua iaitu 38.6% memilih untuk menjadi seorang tiada agama. Bahasa Mongolia menjadi bahasa rasmi mereka tak kira di mana-mana, dengan penggunaan sistem tulisan mereka sendiri yang menggunakan huruf-hufur Mongol.

Istilah 'Banggali' seringkali digunakan masyarakat kita sejak zaman dahulu lagi bagi merujuk kepada orang-orang dari kawasan Asia Selatan, meliputi negara seperti India dan Pakistan. Bagaimanapun, Bangladesh merupakan negara terbesar di mana orang Bengal atau 'Bengali' tinggal, dengan peratusan hampir 98% penduduk Bangladesh datang dari rumpun serupa.

Mempunyai populasi yang kelapan terbesar dunia iaitu sekitar 162 juta penduduk, 89% daripadanya adalah umat Islam dengan 9 peratus lagi menganut agama Hindu. Etnik Bengali mengamalkan penggunaan bahasa Bengali dengan sistem tulisan huruf Bengali, dengan kedua-duanya dipercayai sudah pun berusia hampir 1,300 tahun lamanya.

Sebuah negara kecil yang hanya mempunyai jumlah penduduk sekitar 2.9 juta orang, Armenia didominasi oleh etnik Armenia yang berjumlah 98.1% daripada jumlah populasi, selebihnya adalah kaum minoriti dari etnik Yazidi, Russia dan lain-lain.

Dalam sejarahnya, Armenia menjadi negara pertama di dunia yang mengisytiharkan negara mereka sebagai negara orang Kristian sekitar abad ke 3, jadi sehingga kini etnik Armenia masih lagi berpegang kepada ajaran tersebut.

Berikutan sifat dan populasi etnik yang bersifat hampir tunggal, orang Armenia mempunyai bahasa mereka sendiri iaitu bahasa Armenia dan sistem tulisan Armenia yang seakan-akan menyerupai huruf rumi, kerana dimodelkan daripada sistem tulisan orang Greek.

Negara yang satu ketika dulu pernah bergelar penjajah negara kita, negara Jepun mempunyai etnik Jepun sebagai kaum dominan dalam sistem sosial masyarakat mereka. Jumlah populasi mereka juga agak besar, dengan 129 juta orang dilaporkan pada tahun 2019.

Masyarakat Jepun mempunyai sistem tulisan yang agak kompleks, mengamalkan penggunaan tulisan 'hiragana' dan 'katakana' serta pengambilan sistem tulisan Cina yang mereka namakan sebagai 'kanji', yang menggunakan simbol sebagai huruf.

Sehingga ke hari ini, masyarakat Jepun boleh dikatakan sangat berpegang teguh dengan bahasa dan tulisan mereka, kekal menggunakannya sebagai bahasa asal dalam pelbagai format - walaupun Jepun adalah antara pengeksport 'pop-culture' paling berpengaruh dunia.

Sebuah negara kecil yang sempadannya di kelilingi negara-negara lain, Lesotho hanya mempunyai 2.2 juta orang penduduk. Satu masa dulu dikenali dengan nama Basutholand sebelum menukar nama kepada Lesotho yang membawa makna 'masyarakat yang berbahasa Sesotho'.

Negara ini mempunyai peratusan tertinggi masyarakat mono-etnik dunia, dengan 99.7% populasi mereka adalah etnik Basotho dengan 45% daripadanya mengamalkan aliran Protestan dan 45% lagi Katolik.

Seperti makna nama negaranya, bahasa rasmi mereka adalah Sesotho tetapi berbeza dengan negara mono-etnik lain dalam senarai ini, Lesotho tidak mempunyai sistem tulisan mereka yang eksklusif, menggunakan huruf Latin sebagai sistem tulisan mereka dengan beberapa perbezaan dialek dan cara sebutan, membezakan cara pembacaannya.


Ini Sebab Garam Merah Jambu Himalaya Tersangat Mahal

Pernah tak anda melihat atau menggunakan garam merah jambu Himalaya atau lebih dikenali sebagai "pink Himalayan salt"? Ia mungkin kelihatan cantik namun secubit garam ini adalah tersangat mahal.

100 gram garam Himalaya merah jambu ini boleh mencecah 20 kali ganda garam biasa. Jadi, mengapa ia sangat mahal?

Garam ini mempunyai penggemar yang agak ramai dan mereka ini mendakwa bahawa ia dapat membantu dalam pelbagai perkara dari menurunkan berat, mengurangkan penuaan, mengawal tidur dan bahkan meningkatkan nafsu anda.

Dan walaupun garam merah jambu ini boleh mencecah harga RM40 sekilogram, namun produk-produk yang dibuat menggunakannya adalah jauh lebih mahal.

Apa sebenarnya perbezaan di antara jenis-jenis garam dan dari mana datangnya dakwaan ini?

Untuk mendapatkan idea tentang apa yang menjadikan garam merah jambu Himalaya berbeza, kita perlu melihat pelbagai jenis garam yang terdapat dalam industri garam itu sendiri.

Garam biasa atau "table salt" yang biasa kita gunakan untuk memasak biasanya dihasilkan dengan menggerudi ke dasar laut, mengepam air masin dan kemudian menapisnya dalam loji pembersihan.

Mineral semulajadi seperti magnesium atau kalium dalam garam biasa ini dibuang. Garam laut pula biasanya dihasilkan dengan menguapkan air laut menggunakan matahari atau pemanas dalaman.

Tidak seperti garam biasa, garam laut biasanya tidak mempunyai bahan kimia tambahan dan mineral semulajadi yang terkandung di dalamnya kekal utuh.

Garam batu pula adalah berbeza. Di kawasan-kawasan tertentu di dunia, sisa-sisa lautan yang menguap tertanam beratus-ratus kaki di bawah tanah.

Mineral ini yang dikenali sebagai "halite" akan dituai dengan penggerudian permukaan batu, menghancurkan garam, dan memecahnya menjadi kepingan.

Bagi garam merah jambu, ia hanya boleh didapati di beberapa tempat sahaja di dunia dari Sungai Murray di Australia hinggalah ke Maras di Peru. Namun, bekalannya adalah tidak terhad.

Sebahagian besar lombong garam merah jambu di dunia terletak di Pakistan iaitu di kaki Himalaya dan Lombong Garam Khewra di Pakistan ini menghasilkan 350,000 tan garam merah jambu setiap tahun.

Jadi, adakah garam merah jambu lebih sihat berbanding garam-garam yang lain?

Garam merah jambu mempunyai kira-kira 84 mineral yang berbeza di dalamnya yang mana memberikan warna merah jambu.

Tetapi mineral ini hanya merangkumi sekitar 2% daripada garam tersebut dan selebih 98% daripadanya adalah natrium klorida seperti garam lain.

Menurut ahli pemakanan, Rhiannon Lambert, jumlah 2% ini adalah sangat kecil dan anda tidak akan mendapat apa-apa faedah sebenar atau kesannya. Beliau juga berkata bahawa dari segi nutrisi, garam merah jambu adalah sama seperti garam-garam lain.

Manfaat yang didakwa terkandung dalam garam merah jambu ini bukanlah sekadar dimakan dan ramai orang mendakwa bahawa ia juga mempunyai sifat-sifat menyembuh sama ada disedut nafas atau digunakan sebagai lampu.

Rhiannon menambah bahawa trend menggunakan garam merah jambu ini berlaku disebabkan beberapa perkara.

Sebagai contoh, terdapat banyak ubat homeopati yang berbeza yang kelihatan sangat menarik, tetapi kerap kalinya ubat-ubat ini tidak berdasarkan bukti.

Dan apabila ia melibatkan media, sesuatu yang kecil boleh diperbesarkan terutamanya dari segi barangan yang kelihatan cantik.

Seperti yang anda boleh nampak, garam merah jambu kelihatan lebih menarik kepada sesetengah orang apabila dibandingkan dengan garam putih biasa.

Jadi, garam merah jambu Himalaya tidak mengandungi manfaat kesihatan yang dituntut sesetengah pihak, namun ia masih dipasarkan sebagai garam mewah dan dan penggunaan garam global dijangka bernilai RM59 bilion menjelang tahun 2020.

Dari segi rasa pula, mereka yang mencubanya rata-rata mengatakan ia mempunyai rasa yang sama seperti garam biasa dan jika dimasak, mungkin kita tidak akan dapat membezakannya.

Terdapat satu lagi perkara besar yang membawa kepada populariti garam merah jambu, iaitu laman media sosial Instagram.

Ini kerana Instagram adalah platform berasaskan imej, jadi secara logiknya adalah lebih menarik untuk mengambil gambar sesuatu yang berwarna merah jambu atau sesuatu yang berwarna hijau terang, berbanding warna putih.

Ini dikenali sebagai "makanan cantik" di mana kita melihat rupa bentuk makanan berbanding manfaat yang dimilikinya. Perkara ini dilihatkan sebagai musim dan mungkin tidak akan kekal selama-lamanya.


Kisah Hospital di Thailand Menawarkan "Six Pack" Segera

Anda mungkin sudah biasa mendengar orang yang melakukan pembedahan kosmetik untuk mendapatkan hidung, dagu, pipi, atau mata yang mereka idamkan. Namun, satu hospital ini menawarkan sesuatu yang lebih daripada itu.

Baru-baru ini, sebuah hospital di Bangkok, Thailand, bernama Masterpiece Hospital menjadi tular kerana menawarkan prosedur pembedahan plastik yang boleh memberikan pelanggan mereka "six pack" segera tanpa berasa sakit.

Ramai ahli bina badan memberitahu bahawa sangat sukar untuk mendapatkan six pack pada bahagian perut. Anda mungkin akan berjaya jika melakukan senaman yang betul dengan konsisten.

Bagi sesetengah orang pula, mendapatkan six pack dilihat hampir mustahil. Tidak kira berapa banyak senaman yang dilakukan, lapisan lemak pada perut seakan-akan sukar untuk hilang membuatkan otot-otot perut yang berkembang masih tersembunyi di bawahnya.

Pakar-pakar bedah di Masterpiece Hospital mendakwa mereka dapat membantu golongan yang menghadapi masalah ini. Dengan melakukan prosedur yang disebut abdomen etching, mereka dapat membuatkan six pack pelanggan kelihatan. Prosedur yang dilakukan mereka tidak melibatkan implan plastik atau silikon.

Menurut Ketua Pegawai Eksekutif hospital itu, Dr. Raweewat Maschamadol, mereka tidak melakukan implan plastik atau silikon six pack kerana ia tidak cantik dan tidak bertahan lama.

Menurut ketua pengkaji di University of Miami, Tarik M. Husin, kaedah ini melibatkan penyedutan lemak di bahagian tertentu di perut dan mampu membuatkan six pack pelanggan kelihatan lebih semula jadi dan tahan lama.

Raweewat menambah, mereka telah melakukan prosedur ini selama hampir empat tahun sekarang dan menerima sehingga 20 hingga 30 orang pelanggan yang ingin memiliki six pack segera dalam sebulan.

Prosedur abdominal etching ini melibatkan kaedah menyedut lemak (liposuction) di sekitar bahagian perut pelanggan supaya six pack mereka kelihatan lebih menonjol. Ia bukanlah satu teknik yang baru kerana mula-mula dilakukan oleh seorang pakar bedah Amerika pada tahun 1990-an.

Dr. Raweewat mendakwa bahawa dia telah pergi ke luar negara untuk mempelajari beberapa prosedur yang berbeza dan mengembangkan tekniknya sendiri. Dia juga meyakinkan bahawa pembedahan yang memakan masa antara dua hingga empat jam itu juga tidak berbahaya atau menyakitkan.

Mendapatkan six pack segera boleh dikatakan menjadi impian semua orang tetapi ia mungkin tidak berfungsi pada sebahagian orang lain. Anda sebenarnya memerlukan otot-otot perut yang baik dengan melakukan senaman supaya pembedahan yang dilakukan berfungsi seperti diharapkan.

Dr. Raweewat memberitahu bahawa, kira-kira 90 peratus daripada pelanggan yang datang adalah mereka yang gemar melakukan senaman dan sering ke gym tetapi sukar mendapatkan six pack walaupun sudah berusaha keras.

Prosedur abdominal etching yang dilakukan Masterpiece Hospital telah menjadi tular di Thailand setelah seorang model lelaki, Ome Pangpaparn, melakukan pembedahan six pack segera di situ dan memuat naik gambarnya di laman sosial.

Pangpaparn telah berusaha untuk mendapatkan six pack dengan cara biasa tetapi gagal untuk menyingkirkan lemak yang masih menutup otot perutnya. Dia akhirnya memilih untuk menjalani pembedahan di Masterpiece Hospital.

Pangpaparn yakin pilihannya untuk mendapatkan six pack segera itu adalah pilihan yang betul setelah gagal walaupun melakukan senaman dengan cara yang teratur. Dia percaya pembedahan itu adalah salah satu usaha untuk mendapatkan perut yang ideal selain senaman.

Sebenarnya, ini bukanlah kali pertama Pangpaparn melakukan pembedahan seperti ini. Dia telah banyak kali melakukan pembedahan plastik dan pembedahan kosmetik supaya kelihatan tampan. Anda pasti terkejut melihat muka asal Pangpaparn seperti yang ditunjukkannya dalam foto di atas.

Prosedur abdominal etching ini sebenarnya tidak ekslusif untuk Masterpiece Hospital di Thailand sahaja. Ia dijalankan oleh pakar-pakar bedah plastik lain di seluruh dunia. Menurut satu kajian, sebenarnya prosedur ini masih mempunyai sedikit risiko.

Kira-kira satu daripada 10 pesakit yang melakukan pembedahan ini mengalami masalah cecair dalam terkumpul dalam kulit yang disebut sebagai seroma. Keadaan ini memerlukan cecair lebihan itu dikeluarkan. Manakala kira-kira satu per lima pesakit pula akan mengalami komplikasi seperti garisan otot perut yang terlebih tegang.


Paderi Rusia Lepaskan Holy Water Dari Pesawat Untuk Hapuskan Maksiat

Penggunaan air suci atau 'holy water' oleh paderi Kristian dalam upacara memberkati sesuatu bukanlah perkara baru. Akan tetapi, seorang paderi dari Rusia dan rakan-rakannya telah menggunakan air suci pada tahap lebih ekstrem lagi.

Seperti yang dilaporkan oleh Newsweek, Paderi Alexander Goryachev dan Bishop Metropolitan Savva telah mengunakan hari cuti 'Sobriety Day' atau 'Hari Waras' di Rusia untuk "membersihkan" bandar Tver menggunakan 70 liter air suci.

Untuk mencapai hasil yang paling berkesan, mereka memilih untuk melepaskan air suci itu menggunakan pesawat dengan terbang antara 200 hingga 300 meter di atas bandar Tver.

Savva dan Goryachev ditemani oleh dua orang pendeta lagi dalam misi melepaskan air suci ini menjelaskan bahawa tujuan mereka melakukannya adalah untuk melindungi bandar Tver daripada kecelakaan dan masalah sosial yang melanda. Mereka ingin membersihkan bandar itu daripada aktiviti mabuk dan perzinaan yang berleluasa.

Goryachev berkata, setiap penyakit disebabkan oleh virus dan virus-virus tu sebenarnya adalah syaitan. Itulah sebabnya mengapa setiap penyakit perlu dirawat secara rohani terlebih dahulu. Misi melepaskan air suci itu telah dirakam dan diterbitkan oleh berita tempatan, Tver News.

Ini bukanlah percubaan pertama paderi-paderi itu menyucikan ketagihan penduduk dengan melepaskan air suci dari pesawat. Sejak tahun 2006, Goryachev telah menggunakan Hari Waras atau Sobriety Day untuk melakukan aktiviti sama setiap tahun.

Dia akan terbang dengan menggunakan "Inexhaustible Chalice", iaitu ikon dalam Kristian Ortodoks yang dipercayai dapat membantu mereka yang mengalami masalah penyalahgunaan dadah dan ketagihan alkohol.

Selepas berlepas dari lapangan terbang berhampiran bandar Tver, paderi-paderi ini akan memakai tali keselamatan, membuka pintu pesawat dan melakukan upacara berdoa sebelum melepaskan air ke udara.

Tidak begitu jelas mengapa mereka memilih untuk menuangkan 70 liter air suci dengan tepat. Ia mungkin mempunyai kaitan dengan kepentingan istimewa nombor tujuh dalam agama Kristian.

Salah satu cara yang mereka gunakan untuk pembersihan ini ialah air suci itu perlulah dituang menggunakan 'chalice' atau piala khas, bukannya cara biasa seperti yang digunakan untuk upacara memberkati dengan air suci di gereja.

Dari sudut praktikalnya, paderi itu berkata bahawa piala khas itu akan menghalang air suci itu daripada terpercik masuk semula ke dalam pesawat semasa mereka menuangnya. Namun, keberkesanannya tidak dapat dipastikan kerana air masih dilihat terpercik masuk dalam pesawat melalui rakaman yang dilakukan.

Misi mereka pada tahun ini disertai oleh sepasang suami isteri yang telah berhenti minum minuman keras setelah terkesan dengan apa yang dilakukan mereka sebelum ini. Menurut Goryachev, pasangan itu telah sembuh dari ketagihan alkohol dengan penuh keajaiban.

Paderi-paderi ini begitu yakin tentang keberkesanan kaedah yang mereka lakukan ini dan tidak bersetuju dengan orang-orang yang menganggapnya sesuatu yang lucu.

Para petugas menyediakan Holy Water untuk misi pembersihan bandar Tver

Paderi Goryachev agak serius apabila bertanyakan adakah ia sesuatu yang lucu apabila mereka cuba untuk membantu orang ramai daripada 'penyakit' yang melanda seperti ketagihan alkohol, dadah dan perzinaan ini. Dia akan terus melakukan misi ini walaupun ada yang ketawa.

Walaupun kaedah menyembuhkan ketagihan menggunakan air suci ini mendapat reaksi yang negatif di kalangan mereka yang skeptik, apa yang lebih membimbangkan sebenarnya adalah masalah kesihatan awam yang semakin meningkat disebabkan alkohol.

Rusia adalah sebuah negara yang sangat sinonim dengan pengeluaran vodka dan budaya minum minuman keras. Kebelakangan ini, negara itu sedang bergelut dengan masalah alkohol yang semakin parah.

Terdapat juga kes-kes di mana orang mula membuat minuman keras sendiri menggunakan pelbagai campuran produk berbahaya seperti produk mandian dan minyak wangi.

Pada Disember 2016, seramai 74 orang telah meninggal dunia di bandar Irkutsk selepas meminum minuman keras bercampur dengan bahan yang disalah label sebagai etanol yang boleh diminum. Bahan yang membawa maut itu ialah metanol, bahan toksik yang biasanya digunakan untuk produk antibeku.

Rusia cuba membendung penggunaan alkohol yang melampau dengan mengharamkan penjualan minuman keras di stesen minyak atau kedai-kedai kecil di Moscow. Ia sedikit sebanyak membantu mengurangkan masalah itu.

2. Paderi Rusia membuang air suci bagi membantu ketagihan alkohol dan dadah

3. Ritual pembersihan bandar dari arak, perzinaan dan dadah di Rusia


Bolehkah Kita Tidur Dengan Mata Terbuka?

Jika anda bukan seekor ikan, reptilia atau serangga, tidur dalam keadaan mata terbuka bukanlah satu idea yang bijak. Ini kerana manusia mempunyai kelopak mata dan ia mempunyai fungsi yang tersendiri.

Menutup mata anda apabila anda tidur adalah salah satu tugas kelopak mata dan ia akan melakukan tugas ini dengan sempurna melainkan ada sebab atau keadaan yang menghalang kelopak mata anda daripada berbuat demikian.

Anda mungkin tahu bahawa anda tak dapat menghidu atau mendengar ketika sedang tidur, dan memandangkan kebanyakan orang tidur dengan mata tertutup, mereka juga tidak dapat melihat.

Dan pasti anda sedikit terkejut untuk mengetahui bahawa mereka dengan masalah kesihatan yang dikenali sebagai "lagophthalmos" di mana pesakit tidak dapat menutup sebahagian atau sepenuhnya juga tidak dapat melihat ketika sedang tidur walaupun mata terbuka.

Otak menghapuskan input deria kecil dari organ apabila kita tidur dan ia melakukan hal yang sama kepada orang yang tidur dengan mata mereka terbuka. Oleh itu, mereka ini tidak menyedari keadaan mereka.

Keadaan ini kadang-kadang juga berlaku kepada bayi tetapi kebanyakan kanak-kanak mula pulih daripada keadaan ini tanpa sebarang bantuan atau rawatan luaran.

Cuba tenung dinding untuk seminit penuh tanpa mengedipkan mata anda. Boleh atau tidak? Jika anda berjaya sekalipun, kemungkinan besar mata anda akan berair atau mata menjadi tidak selesa.

Apa yang hendak dibuktikan di sini adalah walaupun mengedipkan mata adalah tugas sukarela dan kelihatan seperti tidak penting, namun ia sangat penting untuk mata kita.

Kornea tidak dibekalkan dengan oksigen melalui saluran darah, dengan itu ia mendapatkan oksigen dari atmosfera dan mengedipkan mata memainkan peranan besar dalam membolehkan ini berlaku.

Setiap kali mata anda berkedip, kelopak mata akan menyaluti mata anda dengan cairan air mata yang membersihkan mata dan membantu menyerap oksigen dari atmosfera.

Ia juga melindungi brbola mata dari bahan asing yang boleh menyebabkan masalah atau ketidakselesaan.

Seperti yang dinyatakan di atas, mereka yang tidak dapat menutup mata sepenuhnya atau sebahagiannya serta mempunyai masalah mengedipkan mata mengalami masalah kesihatan yang dikenali sebagai "lagophthalmos".

Keadaan ini membawa kepada banyak komplikasi serius jika tidak dirawat. Lagophthalmos boleh disebabkan oleh pelbagai sebab, termasuk:

Tak semua orang mengalami masalah ini berhadapan keadaan yang melampau.

Sesetengah orang yang normal dari segi kedipan mata juga boleh mengalami masalah tidur mata terbuka yang dikenali sebagai "Nocturnal Lagophthalmos" dan kebanyakan orang tidak menyedari bahawa mereka mempunyai masalah seperti itu.

Mata orang yang menderita lagophthalmos berada di bawah tekanan yang berterusan kerana tidak mendapat rehat yang diperlukan.

Mata, dalam usaha untuk melindungi kelembapannya, boleh meluncur ke belakang dan dengan demikian mendedahkan bahagian putih mata, tetapi ini tidak akan memberikan banyak kesan. dilakukan.

Ada kemungkinan bahawa kornea boleh menjadi kering sepenuhnya atau orang tersebut mungkin bangun dengan penglihatan kabur.

Terdapat kes di mana mata mereka yang menderita masalah ini mengalami penyakit ulser.

Jika seseorang itu mengalami kekeringan, kegatalan, keradangan, jangkitan yang kerap dan mempunyai mata berair selepas bangun tidur, terdapat kemungkinan bahawa mereka mengalami beberapa masalah berkaitan mata.

Sudah tentu jika anda tidak mendapatkan tidur yang cukup, anda mungkin juga dapat melihat tanda-tanda ini.

Tetapi jika ia berlarutan dan anda mata tidak selesa selepas bangun, pilihan yang paling selamat adalah untuk berjumpa dengan doktor anda untuk membincangkan masalah ini.

Rawatan bagi masalah ini semudah memakai topeng mata ketika tidur, tetapi boleh juga membuat pembedahan untuk mengetatkan kelopak mata.

"Paralytic lagophthalmos" boleh menyebabkan pesakit untuk melakukan pembedahan menanam emas pada kelopak mata untuk menjadikannya lebih berat dan oleh itu turun ke bawah apabila anda tidur.

Rawatan ini sebahagian besarnya bergantung kepada tahap dan keterukan masalah yang dihadapi.

Terdapat juga rawatan sementara, seperti penggunaan minyak untuk dilekatkan pada mata atau memakai air mata tiruan secara berterusan untuk mengelakkan kornea daripada kering.

Lagophthalmos adalah masalah kesihatan yang memberi kesan kepada kesihatan mata anda. Ia tidak boleh dicuba, kerana ia bukan sesuatu yang boleh dilatih kepada mata anda untuk dilakukan.

Juga, walaupun ia tidak kelihatan seperti keadaan yang serius, ia tidak boleh dipandang ringan kerana setiap daripada kita hanya mempunyai dua mata sahaja.


38 Kursus Yang Tidak Lagi Relevan Untuk Tawaran di IPTA

Perubahan dunia yang sedang menuju ke arah Revolusi Industri ke empat, bakal mengubah segala-galanya yang kita tahu tentang masa depan manusia.

Kami sudah membincangkan tentang apa itu revolusi industri ke 4 yang sedang dan bakal berlangsung, dalam mengubah dan mengadunkan penggunaan teknologi ke dalam sektor-sektor tertentu; bagi meningkatkan kepenggunaan automasi melalui pengaturcaraan dan kepintaran buatan.

Selaras dengan ini, Kementerian Pendidikan Malaysia juga telah mengorak langkah mengemaskini penawaran kursus-kursus di peringkat pengajian tertiari agar lebih seiring dengan Revolusi Industri. Malangnya, kursus-kursus berkaitan sains dan kejuruteraan yang dilihat bakal terjejas. Mengapa?

Sudah acapkali perbincangan berkenaan isu yang melanda pendidikan dalam aliran STEM iaitu 'Science, Technology. Engineering and Mathematics' menjadi perbualan di kalangan ahli-ahli akademik. Tidak dapat dipastikan secara jelas dan terperinci mengapa berlakunya kadar penurunan yang ketara dalam jumlah pelajar yang mahu mengambil kursus berkaitan STEM sama ada di peringkat sekundar ataupun tertiari.

Lebih sedekad lamanya pelbagai usaha dilakukan bagi mengembalikan minat pelajar generasi baru khasnya kepada subjek-subjek STEM, tetapi kajian yang dijalankan menunjukkan majoriti pelajar kurang berminat dengan aliran tersebut.

Antara alasan yang disebutkan adalah kebanyakan pelajar, khasnya pelajar sekolah menengah merasa terbeban dengan tahap kesukaran yang melibatkan subjek-subjek tersebut. Perkara ini juga diburukkan lagi dengan peranan ibu bapa sendiri, yang kerap kali memainkan sentimen fobia kepada anak terhadap potensi pendidikan bersifat STEM pada karier - sedangkan pakar dalam bidang STEM amat diperlukan untuk pembangunan negara.

Sekiranya kekurangan minat sudah bermula sejak di bangku sekolah lagi, situasi itu seterusnya menyumbang kepada kekurangan pekerja-pekerja berkemahiran dalam bidang tersebut - sehinggakan negara kita kekurangan mereka yang benar-benar berkebolehan bukan saja dari segi ilmu, malahan dari segi kemahiran menginovasikan ilmu yang ada untuk dibolehpasarkan.

Banyak pihak menyalahkan ibu bapa sebagai punca utama, mendorong anak-anak menjauhkan diri daripada aliran STEM sehingga berlakunya penurunan jumlah pelajar ketara. Pada tahun 2012, seramai 203,391 memilih aliran STEM tetapi bagi tahun 2018, hanya 167,962 saja memilihnya.

Ibu bapa dikatakan takut anak tidak mencapai keputusan yang baik dalam peperiksaan SPM, jadi memilih jalan mudah untuk anak-anak berjaya - menggesa anak memilih aliran kurang beban supaya keputusan anak lebih cemerlang. Anda setuju dengan pendapat ini?

Beberapa rancangan untuk memperbanyakkan lagi penyertaan pelajar dalam aliran STEM mula dilaksanakan di bawah Kementerian Pendidikan, bermula dengan pengenalan perubahan polisi STEM pada awal tahun 2019. STEM akan diperkembangkan kepada konsep lebih besar, menjadi STREAM atau 'Science, Technology, Reading, Engineering, Arts and Mathematics.'

Dengan penambahan dua elemen baru ke dalam pendidikan iaitu pembacaan dan seni, penekanan berbentuk baru dilihat dalam memacu minda pelajar dalam memudahkan pemahaman terhadap konsep dalam aliran STEM. Ini adalah perubahan asas yang perlu dilakukan kerana menurut maklum balas yang diterima - 70% pelajar menolak aliran STEM kerana merasakan aliran tersebut terlalu berasaskan kepada pembelajaran teoretikal.

Dengan penggabungan ini, tidak akan wujud lagi aliran sains dan sastera yang selama ini menjadi pilihan kepada pelajar - tetapi hanya akan wujud satu saja aliran yang lebih besar skopnya, merangkumi kesemua elemen yang ada.

Walaupun usaha murni kerajaan itu harus dipuji - satu persoalan bakal menghantui kembali kita; bagaimana pula dengan potensi karier mereka yang berada dalam jurusan ini kelak?

Sudah sekian lama sistem pendidikan di negara kita diolah untuk mengikut acuan industri, dengan institusi pendidikan menyediakan kursus bagi memenuhi keperluan pemain-pemain industri negara. Secara tak langsung, ramai ahli masyarakat sudah lama merasakan pemilihan sesuatu kursus di peringkat tertiari perlulah dilakukan dengan mementingkan prospek kerjaya sebagai asas utama.

Ini menyebabkan banyak kursus yang ditawarkan dirasakan lapuk - hanya kerana tiada peluang pekerjaan ditawarkan sedangkan kursus-kursus ini sebenarnya layak dikatakan satu keperluan bagi sebuah negara seperti kita.

Jadi agak mengejutkan apabila pada 23 September 2019, media mula melaporkan bahawa 19 universiti di negara kita bakal mengugurkan kursus-kursus berkaitan sains dan kejuruteraan daripada penawaran mereka - disebabkan oleh ketiadaan permintaan di sektor industri.

1. Universiti Pendidikan Sultan Idris : Psikologi sukan (sains sukan) dan program perusahaan (teknologi pendidikan)

2. Universiti Malaya : kursus rekaan produk dan kejuruteraan sivil

3. Universiti Kebangsaan Malaysia : kursus kejuruteraan sivil dan kejuruteraan buatan

4. Universiti Putra Malaysia : kursus pendidikan sekolah rendah dan kursus pengurusan air

5. Universiti Islam Antarabangsa Malaysia : kursus pengurusan pendidikan dan kursus pendidikan sekolah rendah aliran Islam

6. Universiti Malaysia Terengganu : kursus falsafah dan ketamadunan serta kursus pengijazahan kaunseling

7. Universiti Malaysia Sarawak : kursus ekonomi industri dan kursus telekomunikasi

8. Universiti Malaysia Sabah : kursus kewangan dan ekonomi serta kursus perancangan ekonomi

9. Universiti Malaysia Perlis : kursus kejuruteraan fotonik dan kursus kejurteraan/rangkaian komputer

10. Universiti Malaysia Pahang : kursus kejuruteraan pemprosesan biologi dan kejuruteraan kimia

11. Universiti Malaysia Kelantan : kursus ijazah animasi, pembangunan perisian permainan video dan rekaan telekomunikasi

Tidak dapat dipastikan sama ada kursus yang bakal dihentikan penawarannya ini adalah disebabkan oleh kekurangan pengambilan pelajar yang terlalu rendah atau disebabkan oleh ketiadaan permintaan dari segi keperluan industri.

Setakat ini, masih belum jelas apakah visi sebenar pendidikan di negara kita - sama ada masih lagi berorientasikan keperluan industri atau bertahan dengan meneruskan program-program asas, dalam memperbetulkan keperluan STEM yang sangat rendah pakarnya di negara kita.

Jika anda tanya pada penulis - perkara ini sangat sukar untuk ditangani kerana negara mungkin memerlukan pakar dalam bidang STEM atau STREAM yang ramai bagi memastikan kemampuan negara kita untuk terus bersaing. Namun, graduan memerlukan peluang pekerjaan.

Mana lebih penting? Penulis beranggapan kerajaan sepatutnya meneruskan dasar meluaskan lagi aliran pendidikan kita, tanpa perlu terikut-ikut sangat dengan kehendak industri. Pendidikan sepatutnya mencorak industri sesebuah negara, bukan industri yang mencorakkan pendidikan negara tersebut.

Barulah asas kita kukuh kerana kita boleh berinovasi dengan lebih kuat, berbanding hanya menjadi pengguna akhir semata-mata.

Higher Education DG: 38 academic programmes irrelevant to job market demand dropped


7 Kisah Misteri Popular dari Negara India

Setiap negara pastinya mempunyai kisah misteri yang ada kalanya masih belum dapat dirungkai sehingga kini. Dalam halam hal ini, negara India tidak terkecuali. India adalah negara yang kaya dengan pelbagai mitos, kepercayaan misteri dan kisah-kisah lagenda yang dipercayai rakyat tempatan.

Seperti mitos dan kisah-kisah misteri yang lain, sebahagian besar kisah-kisah yang diceritakan ini biasanya ditokok-tambah dan ditambah perisa apabila cerita mengenainya diperturunkan daripada satu generasi ke generasi berikutnya.

Walau bagaimanapun, terdapat juga peristiwa atau kisah misteri yang masih belum dapat dirungkaikan sehingga kini. Kali ini, pihak Iluminasi ingin berkongsi 7 kisah misteri popular yang pastinya membuatkan ramai orang garu kepala bagi mencari penjelasan di sebalik kejadian atau peristiwa tersebut.

Setiap daripada kita pastinya mempunyai kenalan yang mempunyai adik-beradik kembar. Walau bagaimanapun, jumlahnya tidak ramai dan boleh dibilang dengan jari. Namun, bayangkan di sebuah kampung di India, kelahiran anak kembar sudah menjadi suatu kebiasaan.

Di kampung Kodinhi yang terletak di Kerala, peratusan pasangan kembar di kampung ini adalah sangat tinggi. Daripada kira-kira 2000 buah keluarga di kawasan ini, terdapat kira-kira 250 orang pasangan kembar. Perkara ini dianggap misteri memandangkan secara puratanya di India, hanya 4 daripada setiap 1000 kelahiran adalah kembar.

Sebagai perbandingan, di Kodinhi 45 daripada setiap 1000 kelahiran adalah kembar. Para doktor masih tidak menemui faktor penyebab perkara ini dan membuat teori ianya mungkin berpunca daripada pekerjaan, gaya hidup ataupun pemakanan penduduk di perkampungan ini.

Tidak dapat dinafikan bahawa Taj Mahal merupakan antara bangunan paling popular di India. Menurut sejarah, ianya adalah sebuah makam yang dibina oleh Maharaja Mughal ketika itu Shah Jahan bagi menggambarkan kecintaannya terhadap isterinya.

Namun, terdapat juga teori lain yang menyangkal dakwaan bahawa ianya dibina sewaktu zaman Shah Jalan. Dr. P.N. Oak, seorang professor dari New Delhi berpendapat Taj Mahal mungkin sebenarnya dibina 300 tahun lebih awal. Lebih mengejutkan, beliau berpendapat Taj Mahal mungkin asalnya tidak dibina sebagai tugu atau makam, sebaliknya merupakan sebuah kuil agama Hindu yang dikenali sebagai Tejo Mahalaya.

Menurut beliau, Shah Jahan mungkin sudah mengubah sedikit bentuk dan dekorasi bangunan ini dan dipercantikkan semula untuk isterinya. Pendapatnya ini berdasarkan fakta bahawa dalam sejarah, keluarga Raja-raja di India suatu ketika dahulu gemar mengambil alih kuil dan rumah besar dan mengubahnya sebagai makam bagi ahli keluarga mereka.

Selama lebih kurang 500 tahun lamanya, sebuah perkampungan di Kuldhara didiami lebih kurang 1500 orang penduduk. Namun, pada suatu malam kesemua penduduk dari kawasan ini menghilangkan diri tanpa meninggalkan sebarang kesan. Malah, tiada bukti yang ditemui menunjukkan kesemua mereka ini dibunuh.

Namun, ada pendapat yang mengatakan mereka mungkin melarikan diri daripada membayar cukai daripada pihak penguasa yang menindas mereka. Ada yang mengatakan terdapat konflik dalaman antara penduduk yang menyebabkan kesemua mereka terpaksa membina hidup baru di tempat lain.

Apa jua pendapat sekalipun, satu perkara yang menjadi misteri adalah kawasan ini seolah-olah telah disumpah. Terdapat beberapa cubaan untuk membangunkan semula penempatan di kampung ini namun kesemuanya mati. Perkara ini masih tidak dapat dirungkai dan menjadi minat pengkaji aktiviti paranormal.

Negara India juga tidak terkecuali daripada kepercayaan kewujudan makhluk-makhluk misteri. Mereka mempercayai kewujudan makhluk pelik yang dikenali sebagai Bhootbilli yang didakwa banyak membunuh haiwan ternakan dan merosakkan tanaman di kawasan Pune.

Bhootbilli dipercayai meruapakan hibrid antara kucing, anjing dan mongoose. Menurut beberapa individu yang mendakwa pernah melihatnya, makhluk ini dikatakan berbadan gemuk dan lebar, mempunyai ekor panjang, berwarna hitam, mempunyai muka seperti anjing dan dan belakang badannya seperti mongoose.

Makhluk ini dikatakan mampu membuat lompatan jauh dan dengan mudah mampu melarikan diri daripada manusia yang cuba menangkapnya. Walaupun terdapat beberapa versi kisah mengenainya, sesetengah pengkaji percaya bahawa Bhootbilli mungkin sebenarnya hanyalah seekor kucing civet dan perkara-perkara lain yang dilihat mungkin sekadar imaginasi saksi yang melihatnya atau sudah ditokok-tambah.

Kongka La Pass di Ladakh adalah salah satu kawasan terpencil dan paling sukar diakses di dunia. Ianya terletak di Himalaya dan merupakan sempadan antara negara India dan China yang dahulunya sering menjadi kawasan konflik antara pasukan tentera daripada kedua-dua buah negara.

Disebabkan akses yang sukar ke kawasan ini, sesetengah pihak mendakwa kawasan ini telah dijadikan sebagai tapak pendaratan UFO. Sesetengah pihak percaya terdapat banyak binaan besar dan tersembunyi di bawah tanah yang menjadi pangkalan operasi di ini.

Rakyat dari kedua-dua buah negara ini percaya bahawa kerajaan mungkin sudah mengetahui sesuatu dan cuba menyembunyikannya daripada pengetahuan orang awam. Carian di Google Map telah mendedahkan kemungkinan terdapat laluan masuk ke kawasan bawah tanah dan pangkalan ketenteraan dibina di kawasan ini.

Banyak kisah mitos di seluruh dunia yang berkisarkan mengenai kawasan pergunungan. Maka, kawasan pergunungan Himalaya juga tidak terkecuali daripada kewujudan penempatan misteri yang terlindung daripada pandangan mata manusia biasa.

Salah satu kisah misteri mengenai kawasan Himalaya adalah sebuah kawasan penempatan kerajaan purba India dan Tibet yang dikenali sebagai Gyanganj. Dikatakan penempatan ini masih wujud tetapi tidak dapat dilihat oleh manusia biasa dan dikesan oleh satelit.

Sesetengah saksi mengaku pernah menjumpai penempatan ini malah terdapat juga guru-guru rohani yang berpengaruh mendakwa segla ilmu yang dimiliki datangnya dari tempat yang menjadi misteri ini.

Di kawasan Ladakh yang terletak di Himalaya, terdapat sebuah bukit misteri yang dikatakan mempunyai kuasa magnetik. Sekiranya anda meletakkan kenderaan di jalan yang menghala ke puncaknya dan meletakkan kenderaan anda dalam gear neutral, kenderaan tersebut akan bergerak ke atas dengan sendirinya.

Perkara yang dianggap ajaib ini merupakan tarikan utama pengunjung ke kawasan ini. Walaupun fenomena ini dianggap mengagumkan, ianya tidaklah dianggap sebagai begitu misteri malah terdapat penjelasan menarik disebaliknya.

Ianya berpunca dari ilusi optikal kawasan ini dimana jalan yang menuju ke puncak tersebut sebenarnya jalan yang menurun ke bawah. Sila tonton video ringkas di atas untuk melihat sendiri fenomena menarik ini.


Tiada Negara dan Sumber Pekerjaan : Nasib Sebenar Pelarian di Malaysia

Lutfullah Ahmad Hussain mengalirkan air mata, tatkala berdiri di sebelah katil hospital yang menempatkan anaknya.

Ayah berusia 38 tahun itu serta anaknya hanyalah sebahagian kecil daripada 175,000 orang pelarian yang berada di Malaysia - menunggu janji-janji yang disebutkan berlaku selepas kerajaan Malaysia bertukar tangan dalam pilihanraya bersejarah tahun 2018.

Bagaimanapun proses perubahan dan penambahbaikan yang diperkatakan bakal berlaku, tidak nampak sebarang usaha permulaan selepas kerajaan Malaysia (ketika itu pembangkang) menjanjikan untuk membuka peluang pekerjaan pada kumpulan pelarian.

Bagi individu seperti Lutfullah, mereka tidak lagi berharapkan apa-apa. Tiada pekerjaan, tiada pendapatan dan yang lebih penting - tiada kewarganegaraan, keluarganya yang berjaya melarikan diri daripada tragedi yang berlaku di Kabul, Afghanistan pada tahun 2017 seakan sudah berputus asa.

Anak beliau, Mahdya disahkan mengidap penyakit leukimia - menyebabkan anak kecil berusia 2 tahun itu memerlukan pembedahan perpindahan organ tetapi kos yang disebutkan, melebihi RM250,000 di luar kemampuan dirinya yang tidak bekerja.

Pihak pakar perubatan dikatakan memberitahu Lutfullah supaya cuba mendapatkan suaka di Australia yang dipercayai lebih baik berbanding Malaysia - tetapi Lutfullah tidak nampak sebarang jalan dibuka untuk ke sana. Kisah seperti apa yang menimpa keluarga Lutfullah bukanlah satu perkara asing apabila melibatkan kumpulan pelarian.

Mereka perlu berdepan dengan tekanan mental dan fizikal tanpa ada jalan penyelesaian, menunggu bertahun lamanya hanya untuk mendapatkan bantuan asas sehingga memaksa ramai di antara mereka terpaksa memilih jalan lain - bekerja tanpa permit yang sah sehinggakan mereka mudah diperdayakan dan diambil kesempatan.

Ulasan menteri tentang isu ini sudah kedengaran, tetapi kelambatan agensi-agensi kerajaan dalam menangani isu-isu berkaitan pelarian menyebabkan kumpulan ini sering dijadikan mangsa eksploitasi yang sangat mudah dimangsakan; ekoran ketiadaan undang-undang yang benar-benar melindungi mereka.

Lebih separuh daripada keseluruhan jumlah pelarian di Malaysia datangnya daripada etnik Rohingya, mangsa kekejaman kerajaan Myanmar di bawah pentadbiran Aung Sann Suu Kyi. Selebihnya pula datang daripada negara seperti Pakistan, Yaman dan Syria.

Berikutan pilihan Malaysia untuk tidak mengiktiraf Konvensyen Pelarian Antarabangsa 1951, kumpulan-kumpulan pelarian yang hadir ke negara kita dianggap sebagai pendatang tanpa izin, menunggu untuk dipindahkan ke negara lain tanpa dibenarkan menyertai program pendidikan atau pencarian pekerjaan sebagai sumber rezeki.

Ini membuatkan ramai golongan pelarian terpaksa bekerja sebagai tukang cuci, pelayan dan pekerja pembinaan tanpa kelayakan dan permit sah - sehingga ada yang menjadi mangsa kepada sindiket-sindiket penyeludupan manusia. Bagi mereka yang diterima bekerja, pelarian akan dibayar gaji lebih rendah, dipaksa bekerja lebih masa dan ada juga yang tidak dibayar gaji walaupun sudah bekerja.

Menteri Sumber Manusia Malaysia dilaporkan berkata sudah bersetuju secara lisan untuk membenarkan pelarian mencari peluang pekerjaan. Bagaimanapun, Majlis Keselamatan Negara pula menyifatkan kebenaran itu akan membawa pula risiko keselamatan dan kesihatan yang lebih besar pada masyarakat Malaysia, kerana isu itu sebenarnya lebih kompleks berbanding apa yang kita jangka.

Walaupun berdepan kekangan, beberapa individu yang berani mula menyatukan kumpulan pelarian bagi membuka perusahaan kecil menjual produk-produk hasil kraf komuniti mereka. Antaranya adalah beberapa perushaan kecil yang beroperasi melibatkan pelarian dari Pakistan membuka pusat-pusat jahitan, menghasilkan beg serta dompet untuk dijual bagi menampung hidup.

Dengan peralatan sebanyak 10 buah mesin jahit, pekerja yang bekerja menghasilkan produk-produk ini mampu menjana pendapatan hampir RM500 sebulan untuk digunakan membiayai keluarga.

Pelarian yang terpilih, kebiasaannya wanita akan diberikan latihan sebelum dibenarkan berkhidmat dan akan dibayar gaji bulanan, berdasarkan kepada kuota jahitan yang perlu dipenuhi. Bagi mereka yang menyara kehidupan dengan cara ini, walaupun pendapatannya kecil serta selalunya tidak mencukupi - amaun itu adalah lebih baik berbanding dengan perlu berhadapan dengan risiko ditipu atau dimalukan, hanya kerana bergelar pendatang di negara orang.

Artikel ini adalah terjemahan dan olahan semula artikel No country and no work: refugees despair at slow pace of Malaysia's reforms yang diterbitkan pada 15 Ogos 2019.


Siapa Yang Menghakimi Sekiranya Jenayah Berlaku di Angkasa?

Nampaknya, undang-undang tidak hanya terbatas di sempadan negara atau benua sahaja. Kini, ia dikuatkuasakan di tempat yang lebih jauh lagi. Baru-baru ini, seorang angkasawan Amerika Syarikat, Anne McClain, menjadi orang pertama yang disiasat kerana dikatakan melakukan jenayah di ruang angkasa lepas.

Tuduhan terhadap angkasawan NASA itu telah difailkan oleh bekas pasangannya iaitu Summer Worden. McClain telah mendirikan rumah tangga melalui perkahwinan sejenis dengan Worden yang merupakan seorang pegawai perisikan Angkatan Tentera Udara pada 2014.

Pasangan itu telah berpisah pada 2018 apabila Worden telah memfailkan permohonan cerai di mahkamah. Worden menuduh McClain mencuri identiti kerana mengakses akaun banknya menggunakan komputer NASA.

Pasangan itu telah terlibat dalam perebutan hak penjagaan anak lelaki Worden sejak setahun yang lalu. Keadaan menjadi lebih rumit apabila dia menuduh McClain mengakses akaun banknya secara haram. Menurut Worden, jenayah itu dilakukan McClain ketika dia berada dalam misi selama enam bulan di Stesen Angkasa Antarabangsa.

Walaupun ia bukanlah jenayah berat seperti membunuh tetapi ia telah membuka satu perspektif baru dalam bidang undang-undang. Memandangkan semakin banyak negara dan syarikat swasta mula menghantar manusia ke ruang angkasa, undang-undang baru yang merangkumi ruang angkasa perlulah diperkenalkan bagi menjamin keselamatan.

Pada awalnya, Worden telah memfailkan aduan kepada Suruhanjaya Perdagangan Persekutuan. Worden menjadi curiga apabila bekas pasangannya itu tahu mengenai semua perbelanjaannya. Apabila dia bertanya kepada pihak bank mengenai lokasi di mana akaunnya diakses, dia mendapati ianya diakses menggunakan rangkaian yang didaftarkan di bawah NASA.

McClain mengaku bahawa dia telah mengakses bank akaun itu tetapi menafikan segala tuduhan jenayah ke atasnya. McClain mendakwa dia hanya ingin memastikan anak mereka diuruskan dengan baik.

Baru-baru ini, Ketua Penyiasat NASA dilaporkan telah berjumpa dengan McClain. NASA pula telah bercakap secara terbuka dengan memuji kerjaya profesional McClain tetapi enggan mengulas lanjut mengenai tuduhan salah laku angkasawan itu.

Wakil dari NASA telah memuji McClain sebagai seorang anggota tentera yang memiliki karier hebat, melakukan misi tempur di Iraq dan salah seorang angkasawan terbaik NASA.

McClain juga dipuji kerana melakukan tugas yang baik dalam misi ke Stesen Angkasa Antarabangsa baru-baru ini. Sama seperti semua pekerja mereka yang lain, NASA tidak akan memberi komen mengenai kehidupan peribadi mereka.

Walaupun tidak mengulas kes itu secara terbuka tetapi isu itu kini ditangani oleh pihak berkuasa Amerika. Memandangkan pertikaian undang-undang itu antara dua rakyat Amerika, kes ini seolah-olah jatuh di bawah bidang kuasa mereka. Keadaan ini mungkin boleh menjadi lebih rumit sekiranya ia melibatkan angkasawan antarabangsa di ruang angkasa.

Ketika ini, tiada rangka kerja terperinci untuk menetapkan undang-undang di ruang angkasa atau cara untuk menangani pertikaian yang timbul di kapal angkasa komersial. Keadaan ini semakin tidak jelas apabila melibatkan pertiakaian antara individu yang berlainan negara.

Satu-satunya tempat yang boleh dilawati manusia di ruang angkasa adalah Stesen Angkasa Antarabangsa. Ia ditadbir di bawah perjanjian antarabangsa yang dinamakan Perjanjian Antara Kerajaan di bawah Space Station Coorperation.

Telah ditetapkan bahawa, setiap kes jenayah akan ditangani oleh negara-negara yang terlibat dengan Stesen Angkasa Antarabangsa terhadap rakyat mereka sendiri selagi ia tidak melibatkan seseorang dari negara lain.

Mengenai tuduhan jenayah antara McClain dan Worden, kedua-duanya adalah rakyat Amerika. Ini menjadikannya ditangani sepenuhnya oleh Amerika Syarikat sendiri.

Negara-negara lain seperti Kanada, Jepun, Rusia atau negara-negara Eropah yang terlibat boleh menguatkuasakan undang-undang mengikut cara masing-masing ke atas rakyat mereka jika melakukan sebarang jenayah di ruang angkasa.

Setakat ini, ruang angkasa dikawal oleh lima perjanjian antarabangsa yang utama. Ia dikenalil sebagai Perjanjian Angkasa Lepas, Perjanjian Bulan, Konvensyen Pendaftaran, Perjanjian Penyelamat dan Konvensyen Liabiliti.

Namun, kelima-lima perjanjian ini tidak meliputi protokol untuk kejadian jenayah yang melibatkan dua warganegara berbeza di ruang angkasa. Perjanjian Angkasa Lepas yang dibuat antara 109 negara pada lebih 50 tahun yang lalu tidak mempunyi apa-apa yang menyentuh topik jenayah ini.

Dalam kes ini, Amerika Syarikat mungkin dapat menggunakan peruntukan khas Kod AS yang dikenali sebagai "bidang kuasa maritim dan wilayah khas Amerika Syarikat. Ia meliputi cara bagaimana untuk menangani pertikaian jenayah rakyat mereka di negara-negara lain. Akan tetapi, undang-undang ini tidak meliputi semua jenis kes jenayah.

Kod dan undang-undang antarabangsa yang lebih komprehensif perlu dirangka dan difikirkan untuk ruang angkasa yang semakin dikunjungi ramai penduduk Bumi.


Kisah Kampung Yang Tiada Kelahiran Bayi Lelaki Selama 10 Tahun

Sebuah kampung kecil di Poland yang dikenali sebagai Miejsce Odrzanskie telah menjadi sumber perhatian media antarabangsa yang sangat mengejutkan dalam tempoh dua minggu yang lalu sebagai akibat dari apa yang disebut New York Times sebagai "anomali populasi yang aneh."

Apa yang menarik perhatian adalah kali terakhir bayi lelaki dilahirkan di kampung ini hampir 10 tahun yang lalu ditambah pula dengan kelahiran 12 bayi baru-baru ini yang mana semuanya adalah bayi perempuan.

Kali terakhir bayi lelaki dilahirkan di kampung ini adalah pada tahun 2009. Keadaan di bandar itu mula-mula didedahkan ketika pasukan bomba junior mereka menghadiri pertandingan dengan skuad wanita sepenuhnya.

Ia membuatkan pihak media Poland mula mencari apa sebenarnya yang berlaku di kawasan itu.

Datuk Bandar kawasan ini, Rajmund Frischko, dipetik sebagai berkata terdapat "kepentingan saintifik" yang mana mungkin dari ahli genetik dalam meneroka apa yang telah membawa kepada urutan yang luar biasa ini.

Beliau juga membincangkan beberapa nasihat tidak saintifik yang diberikan kepada penduduk kampung ini tentang bagaimana untuk hamil anak lelaki, dari mengubah diet ibu hinggalah kepada menyimpan kapak di bawah katil.

Selain itu, Rajmund mengumumkan tawaran ganjaran kepada pasangan seterusnya yang mendapat anak lelaki.

Tetapi cadangan yang paling lazim yang disebutkan adalah juga paling berkemungkinan besar, bahawa ia hanya satu kebetulan statistik.

Jadi bagaimana ini boleh berlaku? Sama seperti melemparkan duit syiling, kelahiran mempunyai dua kemungkinan yang sama dan oleh itu kebarangkalian untuk hamil mana-mana bayi lelaki dan perempuan adalah 0.5 atau 1/2.

Kita juga boleh mengandaikan bahawa setiap kelahiran individu boleh dianggap bebas daripada yang terdahulu di mana ibu yang melahirkan bayi perempuan tidak akan membuatkannya lebih cenderung untuk mendapatkan bayi perempuan dalam kehamilan kedua.

Maka, kebarangkalian untuk mendapatkan 2 bayi perempuan berturut-turut adalah ½ x ½ = ¼.

Lanjutan daripada hal ini, kita dapat melihat bahawa kebarangkalian 12 bayi perempuan dilahirkan berturut-turut di Miejsce Odrzanskie adalah 1/4096 atau 1 dalam 4096.

Secara berasingan, ini sangatlah tidak mungkin berlaku. Sebagai contoh, jika anda diberitahu bahawa terdapat kemungkinan 1 dalam 4000 bahawa esok akan hujan, anda pasti tidak akan membawa payung ketika keluar.

Walau bagaimanapun, penting untuk diingat bahawa kemungkinan ini berkaitan dengan soalan yang sangat spesifik: "Apakah kebarangkalian bahawa terdapatnya 12 bayi perempuan dilahirkan berturut-turut di Miejsce Odrzanskie?"

Tiada apa yang istimewa mengenai bandar di Poland ini dan berita seperti ini juga akan mendapat perhatian antarabangsa jika ia berlaku di kampung di Kedah atau Perak.

Begitu juga, ia juga akan menarik perhatian ramai jika 12 bayi lelaki dilahirkan secara berturut-turut dan bukannya bayi perempuan.

Sekiranya kita menukar soalan itu kepada: "Berapa kebarangkalian 12 bayi yang terbaru yang dilahirkan di beberapa bandar di mana-mana di seluruh dunia mempunya jantina yang sama?", maka kita melihat cerita yang berbeza sama sekali.

Pangkalan data GeoNames adalah pangkalan data dalam talian yang mengandungi butiran setiap bandar di dunia dengan populasi lebih daripada 500, dan ia mencadangkan terdapat kurang daripada 200,000 bandar-bandar sedemikian di seluruh dunia.

Berdasarkan ini, kita boleh menjangkakan terdapat hampir 50 bandar di dunia dengan 12 bayi perempuan berturut-turut (1/4096 x 200,000 = 48.8), dan hampir 50 lagi dengan 12 bayi lelaki berturut-turut.

Jadi, walaupun kelahiran bayi berturut-turut ini kelihatan seperti peristiwa aneh dan unik kepada orang-orang Miejsce Odrzanskie, sebenarnya ada kira-kira 99 tempat lain di dunia di mana sesuatu yang serupa berlaku ketika ini.

Jadi, apa yang membuatkan kes ini sangat istimewa dan aneh? Sebahagian daripada sebab mengapa kes Miejsce Odrzanskie mungkin sangat mendapat perhatian adalah kerana ia melibatkan skala masa.

Miejsce Odrzanskie adalah sebuah kampung kecil yang hanya mempunyai penduduk seramai 272 orang dengan kadar kelahiran tidak lebih dari seorang setahun.

Ini bermakna bahawa jangka masa kelahiran kesemua 12 bayi perempuan ini adalah selama hampir sedekad, yang mana telah menarik banyak perhatian.

Sebagai perbandingan, terdapat 6,852 bayi yang lahir di Glasgow pada tahun 2017 yang bersamaan dengan kira-kira 19 kelahiran setiap hari.

Jika 12 bayi perempuan lahir berturut-turut di kawasan ini, tidak ada sesiapa pun yang akan perasan kerana akan ada beberapa bayi lelaki dilahirkan pada hari yang sama dan sehari sebelum itu serta keesokan harinya.

Ini semua adalah sebahagian daripada apa yang digelarkan oleh ahli matematik terkemuka Persi Diaconis sebagai "the blade of grass paradox" atau "paradoks helaian rumput".

Terdapat berjuta-juta helaian yang boleh anda pilih dan tidak kira mana yang anda pilih, peluang anda mendapat helaian yang tertentu adalah satu dalam beberapa juta.

Setiap hasil yang mungkin adalah sangat tidak mungkin, tetapi salah satu daripadanya tetap perlu berlaku.

Ini adalah idea yang serupa dengan Loteri Kebangsaan UK di mana 6 angka pada tiket loteri anda mempunyai kira-kira satu dalam 45 juta peluang untuk menang, tetapi sudah tentu ada akan yang memenangi loteri kerana 6 nombor itu sebenarnya diambil daripada mesin.

Secara semula jadi, manusia adalah agak teruk dalam mengenal pasti dan memahami sesuatu yang rawak, terutamanya kerana otak kita berfungsi pada pengertian pengenalan corak.

Konsep melihat corak dalam data rawak ini mempunyai beberapa nama tetapi sering dikenali sebagai ilusi cluster, atau "hot hand fallacy".

Jika kita berbalik kepada kes bayi di Miejsce Odrzanskie, urutan PPLLPLPLLPLL (L untuk lelaki dan P untuk perempuan) juga mempunyai kebarangkalian 1/4096 untuk berlaku.

Itu kerana ia dicapai oleh 12 peristiwa rawak berturut-turut, masing-masing dengan kebarangkalian ½, sama dengan urutan PPPPPPPPPPPP.

Tetapi jika ini telah berlaku sejak sedekad yang lalu di Miejsce Odrzanskie, maka tiada siapa yang akan mengambil peduli hal ini kerana ia kelihatan agak "normal".

Memahami jenis-jenis paradoks yang wujud ini pada dasarnya adalah mengapa wujudnya ahli statistik.

Daripada menjawab soalan : "Apakah kebarangkalian ini berlaku?", kita sebaliknya melihat secara terbalik: "Hal ini telah berlaku, apakah kebarangkalian hal ini berlaku hanya disebabkan rawak?".

Berfikir tentang dunia dengan cara ini membantu kita menyedari bahawa banyak perkara yang kelihatan mustahil, seperti 12 bayi perempuan lahir berturut-turut di Miejsce Odrzanskie, sebenarnya adalah sangat normal dan memang dijangkakan.


5 Individu Kaya Asia Tenggara Pemilik Kelab Bola Sepak Eropah

Trend individu hartawan menjadikan kelab-kelab bola sepak ternama dunia sebagai milik mereka satu masa dulu, hanya berdaya dilakukan oleh individu ternama Eropah sahaja.

Berikutan perkembangan ekonomi di seluruh dunia khasnya kawasan Asia Tenggara membolehkan ramai individu berduit, mula berani mengintai-ngintai mahu menjadikan kelab bola sepak Eropah sebagai salah satu aset mereka. Hartawan dari Asia Tenggara kebiasaannya menggunakan peluang itu untuk membentuk jalinan kerjasama antara kelab yang mereka miliki dengan negara asal mereka - seterusnya membantu membangunkan lagi kualiti bola sepak tempatan.

Berikut adalah lima hartawan Asia Tenggara yang berjaya menempatkan diri sebagai pemilik kelab-kelab ternam di Eropah, yang kami rasakan anda perlu ketahui kisahnya.

Kita mulakan senarai ini dengan individu hartawan antara yang paling terkenal dalam masyarakat kita - Tan Sri Vincent Tan. Beliau merupakan antara individu yang berjaya membina empayar perniagaan gergasi, bermula dengan usaha berani dan berisiko membawa masuk francais McDonalds ke Malaysia.

Beliau mula dikenali ramai dalam arena bola sepak setelah membeli kelab Cardiff City dari Wales, yang bermain dalam liga Perdana Inggeris pada tahun 2010. Bagaimanapun, ekoran daripada tindakannya menukar warna rasmi pasukan yang secara tradisinya bergelar 'Bluebirds' daripada biru ke merah, menyebabkan hubungan beliau dengan penyokong agak tegang. Pada tahun 2015, atas desakan peminat - warna rasmi kelab itu kembali kepada warna tradisi mereka.

Selain Cardiff City, Vincent juga merupakan pemilik kepada kelab FK Sarajevo sejak tahun 2013. Tindakan ini membolehkan FK Sarajevo di Bosnia mewujudkan hubungan secara rasmi dengan Cardiff City, mengadakan program latihan dan pertukaran kemahiran serta pengetahuan. Hasilnya, FK Sarajevo kembali berjaya melayakkan diri dalam pusingan kelayakan Liga Juara-Juara Eropah. Bagaimanapun, setakat ini kelab tersebut gagal melayakkan diri ke dalam liga tersebut mahupun Liga Europa.

Anak seorang penjual ikan yang meminati kelab Manchester United, Peter Lim merupakan seorang hartawan dari Singapura yang menyimpan impian untuk memiliki sendiri sebuah kelab bola sepak Eropah. Impian beliau tercapai setelah bidaannya pada tahun 2014 membolehkan dia menjadi pemegang saham terbesar kelab Sepanyol, Valencia CF yang pada ketika itu dibebani masalah hutang.

Ekoran daripada suntikan kewangan daripada pemilik baru, Valencia berjaya melayakkan diri ke Liga Juara-Juara Eropah pada tahun berikutnya. Bagaimanapun, berikutan usaha untuk mendapatkan kembali pelaburan yang dilakukan dalam membayar hutang serta syarat UEFA dalam menyeimbangkan akaun kelab, memaksa Valencia terus menjual pemain-pemain bintang mereka setiap tahun.

Peter Lim sering dikritik kerana kerap masuk campur dalam urusan pentadbiran kelab milik beliau, meletakkan individu seperti Chan Lay Hoon sebagai presiden kelab tersebut yang akhirnya dilihat tidak berhasil. Pada ketika artikel ini ditulis, Peter sedang berdepan tunjuk perasaan penyokong Valencia membantah pemecatan bekas jurulatih mereka yang telah pun menunjukkan prestasi yang baik.

Nama sebenar Vichai Srivaddhanaprabha adalah Vichai Raksriaksor, tetapi namanya ditukar selepas Raja Thailand menganugerahkan nama itu kepada beliau pada tahun 2012, membawa makna 'cahaya yang membawa kegemilangan.' Latar belakang beliau adalah sangat sederhana - memulakan karier perniagaan di Hong Kong sebelum kembali ke Thailand bagi membuka sebuah kedai kraf yang menghasilkan produk-produk kraf pertama tempatan yang berjaya dijual di lapangan terbang antarabangsa di negara tersebut.

Kejayaan itu membolehkan beliau menubuhkan empayar perniagaan yang dinamakan King Power Group, mungkin sebagai penghormatan pada Raja Thailand - mula melebarkan perniagaan kepada pengurusan teater, restoran, hotel dan penerbangan. Pada tahun 2010, King Power Group mengambil alih kelab Leicester City yang ketika itu baru melayakkan diri ke dalam divisyen dua England, melakukan banyak pelaburan yang bijak sehingga membolehkan Leicester City kembali ke Liga Perdana Inggeris pada tahun 2014.

Pada musim 2015-2016, kelab tersebut mencatatkan sejarah memenangi kejuaraan Liga Perdana Inggeris. Dihormati penyokong dan pegawai pasukan atas sumbangannya, malangnya Vichai terkorban dalam nahas kemalangan - selepas helikopter beliau yang baru berlepas dari stadium terbabas dan meletup pad a27 Oktober 2018.

Antara individu hartawan paling terkenal di Malaysia, Tony Fernandes lebih dikenali sebagai pengasas kepada sistem penerbangan tambang murah Air Asia yang membolehkan semua orang terbang. Bagaimanapun, bagi peminat bola sepak England, beliau adalah pemilik bersama kepada kelab Queens Park Rangers atau QPR yang mempunyai nasib turun naik selepas dibeli Tony.

Pada tahun 2011, Tony Fernandes berjaya membeli 66% kepentingan saham dalam kelab tersebut, membolehkan dia menjadi pemilik berkuasa majoriti dalam segala urusan pentadbiran kelab itu. Pada 2018, Tony bertindak meletak jawatan sebegai pengerusi kelab tersebut sebelum menyerahkannya kepada seorang individu lain. Tune Group menjadi pemegang saham terbesar kelab tersebut, dengan kadar 55% dan Tony bertindak sebagai pemilik bersama.

Beberapa rancangan untuk membina sebuah stadium baru bagi menggantikan stadium QPR sedia ada, berdepan sekatan selepas pihak perbandaran London menyekat rancangan mereka - atas dakwaan kumpulan pemilik QPR cuba mendapatkan tanah premium pada harga lebih rendah daripada harga pasaran.

Hartawan paling muda dalam senarai ini, Erick Thohir menjana harta menerusi karier beliau sebagai seorang ahli perniagaan media, mewarisi kepintaran ayahnya dalam bidang perniagaan. Beliau menamatkan pengajian pada tahun 1993 sebelum menyertai konglomerat keluarganya TNT Group - membantu membuka PT Mahakam Media mensasarkan perniagaan pelbagai bentuk media seperti surat khabar, televisyen, radio dan pengiklanan.

Pada tahun 2013, Erick dilaporkan sedang dalam perbincangan bagi membeli 70% pegangan dalam kelab Inter Milan dan tawarannya itu diterima, membolehkan Erick menjadi pemilik utama kelab gergasi Itali itu. Pada tahun 2016, Erick bertindak melepaskan sedikit pegangannya kepada syarikat elektronik dari China, bernama Suning dengan baki 30% terus dipegang.

Awal tahun 2019, Thohir dilaporkan menjual pegangan sahamnya kepada sebuah firma kewangan dari Hong Kong bagi membolehkan dia menumpukan perhatian kepada pelaburan baru beliau sebagai salah seorang pemilik kelab divisyen tiga England, Oxford United. Selepas rakan karibnya Anindya Bakrie turut sama disenaraikan ke dalam senarai pemegang saham kelab tersebut - jelas sekali mereka berdua mempunyai rancangan besar mahu menjadikan kelab berusia 125 tahun itu sebagai rakan kerjasama bola sepak Indonesia.


Kenapa Mayat Dan Sampah Terpaksa Dibiarkan Di Gunung Everest?

Terbunuh ketika mendaki gunung bukanlah sesuatu yang mengejutkan kerana ia diketahui sebagai aktiviti yang berbahaya.

Dan bagi gunung tertinggi di dunia iaitu Everest, ia merupakan satu kes yang sukar memandangkan ia melibatkan tanggungjawab ekologi.

Gunung Everest digelar sebagai "pembunuh", di mana kematian di sini berlaku setiap tahun. Menurut BBC, tahun terakhir tanpa kematian di gunung ini adalah pada tahun 1977, bermakna sudah lebih 40 tahun gunung ini tidak "membunuh".

Para pendaki tahu apa yang mereka perlu hadapi, jadi siapa kita untuk mengkritik? Jika mereka mati di sana, ia di antara mereka dan gunung tersebut.

Dan beratus-ratus pendaki lain yang mendaki setiap tahun terpaksa melihat dan memijak mayat-mayat ini untuk sampai ke puncak.

Menurut Outside Online, kemungkinan terdapat kira-kira 200 mayat yang masih kekal di gunung tersebut dan semakin banyak daripadanya ditemui apabila salji cair apabila suhu tahunan meningkat.

Hakikat bahawa ahli keluarga si mati membenarkan mayat orang yang tersayang terbiar merana untuk selama-lamanya di Gunung Everest mungkin agak aneh, tetapi sebab-sebabnya agak praktikal.

Sesiapa yang mati di atas kira-kira 21,000 kaki harus ditinggalkan di sana, atas alasan yang mudah bahawa ia terlalu berbahaya untuk mencuba dan mengeluarkan mayat.

Mayat-mayat membeku dengan begitu cepat di atas gunung dan ianya seringkali beku, jadi masalahnya bukan sahaja melibatkan mengangkat dan membawanya turun ke bawah.

Apabila mayat beku di pergunungan, mayat tersebut akan menjadi berat sekitar 150 kilogram.

Sesiapa yang cuba membawa sesuatu bersaiz sedemikian di altitud tinggi dan suhu di bawah sifar mungkin akan membuatkan diri mereka sendiri bertukar menjadi mayat.

Mana-mana keluarga yang mendesak untuk menyelamatkan mayat orang tersayang mungkin membayar beratus-ratus ribu ringgit dan mungkin salah satu sebab mengapa para pendaki berkata bahawa jika sesuatu yang tidak diingini berlaku, mereka lebih memilih untuk dibiarkan di Gunung Everest.

Sebaliknya, Everest menjadi lokasi tarikan yang menyakitkan mata bukan hanya kerana mayat-mayat yang ditinggalkan tetapi juga kerana sampah-sarap.

Terdapat beberapa usaha yang dilakukan untuk membuang mayat dan sampah daripada gunung ini, tetapi kesulitan logistik untuk berbuat demikian bermakna banyak mayat dan sampah terpaksa dibiarkan di sana.


Ini Jumlah Pendapatan Jeff Bezos Dalam Sesaat - Manusia Terkaya Di Dunia

Pada tahun 2018, Amazon mengumumkan pelan mereka untuk meningkatkan gaji minimum syarikat itu daripada $7.25 (RM30) sejam kepada $15 (RM63) sejam.

Ketika itu, purata gaji tahunan pekerja Amazon adalah $28,466 bersamaan RM119,000.

Tetapi, kenaikan upah minimum Amazon atau purata gaji pekerja tahunan langsung tidak menghampiri pendapatan yang diterima oleh CEO syarikat ini iaitu Jeff Bezos, yang merupakan manusia terkaya di dunia pada ketika ini.

Pengiraan pendapatan tahunan Ketua Pegawai Eksekutif Amazon ini dilakukan dengan mencari perbezaan antara nilai kekayaan bersih pada 2017 dan 2018 (dikira pada bulan Oktober setiap tahun) seperti yang disediakan oleh senarai Forbes 400.

Tetapi, berapakah gaji Jeff Bezos jika kekayaan dibahagikan kepada bulanan atau setiap saat? Untuk tempoh setahun, Jeff memperoleh pendapatan kira-kira RM329 bilion.

Anggaran gaji Jeff ini digunakan untuk perbandingan dan sebahagian besar kekayaannya terikat kepada stok Amazon, yang mana nilainya boleh meningkat atau menurun pada suatu masa tertentu.

Jika dibahagikan, Jeff memperoleh pendapatan sekitar RM27.4 bilion sebulan, bersamaan dengan RM6.3 bilion sebulan dan RM900 juta setiap hari selama 12 bulan.

Bagi setiap jam, pendapatannya adalah sekitar RM37.5 juta yang mana kira-kira 315 kali ganda purata gaji tahunan pekerja Amazon.

Seorang pekerja Amazon yang memperoleh gaji minimum RM63 sejam harus bekerja kira-kira 597,412 jam atau 24 jam sehari selama 68 tahun, untuk menyamai gaji Jess untuk sejam.

Untuk memudahkan gambaran, pendapatan yang diperoleh Jeff dalam seminit adalah lebih daripada 3 kali ganda berbanding purata gaji tahunan rakyat Amerika yang mana sekitar RM191,000.

Dalam masa sesaat, Jeff memperoleh RM10,400, lebih daripada 2 kali ganda purata gaji rakyat Amerika dalam seminggu iaitu RM3,670.

Jadi, adalah tidak berbaloi bagi Jeff untuk mengutip wang kertas bernilai RM100 yang berada di atas lantai kerana pendapatan sesaatnya adalah jauh lebih tinggi.

Ketika ini, kekayaan Jeff adalah sekitar RM468 bilion, mendahului manusia kedua terkaya di dunia iaitu Bill Gates dengan nilai kekayaan RM442 bilion.

Kekayaan seperti ini sememangnya tidak dapat dibayangkan kita sebagai "orang biasa" dan hanya mampu bermimpi.

Jadi, untuk lebih mendapat gambaran betapa banyaknya RM468,000,000,000 ini, kita cuba bahagikannya kepada setiap hari.

Jika Jeff Bezos menulis cek bernilai RM1 juta setiap hari, dia harus melakukannya selama 1,282 tahun sebelum kehabisan wang. Jika beliau mendermakan RM50 kepada setiap manusia di Bumi, baki kekayaannya masih banyak iaitu RM118 bilion.


Mengapa Orang Hindu Menyanjung Tinggi Lembu?

Ramai orang beranggapan bahawa masyarakat Hindu menyembah lembu. Pendapat ini kurang tepat sebenarnya tetapi oleh kerana popularitinya, ramai pihak percaya dengan tanggapan ini tanpa benar-benar memeriksa kebenarannya.

Lembu memang memainkan peranan yang sangat besar, bukan saja dalam masyarakat Hindu malahan kebanyakan masyarakat dunia menggunakan faedah-faedah yang ada pada haiwan lembu ini, untuk kesenangan mereka.

Lembu dijadikan tunggangan, dijadikan penarik kereta, dijadikan makanan, susunya diminum malahan ada juga yang dipaksa menjadikan lembu pasangan hidup mereka. Namun hubungan lembu dengan masyarakat India khasnya mereka yang beragama Hindu, jauh lebih istimewa. Persoalannya - mengapa?

Sesuatu yang perlu anda ketahui selain lembu, ada beberapa ekor haiwan lain yang turut sama diletakkan sebagai makhluk suci. Tiga lagi haiwan yang disanjung penganut Hindu adalah monyet, ular tedung dan gajah. Ini kerana menurut kepercayaan Hindu - keempat-empat haiwan merupakan simbol dan bentuk kepada Tuhan serta alam ini.

Asas kepercayaan orang Hindu agak pelbagai, dengan Tuhan mampu dijelmakan dalam pelbagai bentuk berbeza - elemen alam sekitar, tumbuhan, bahan-bahan lama, bentuk-bentuk geometrikal dan tak lupa juga haiwan. Tetapi orang Hindu tidak menyembah lembu!

Lembu pada mereka merupakan simbol yang amat rapat dengan Tuhan dan Dewa mereka, dengan beberapa ekor lembu dikatakan menjadi haiwan peliharaan Dewa kepercayaan mereka. Antaranya adalah Dewa Shiva yang membela seekor lembu bernama Nandi dan Dewa Indra pula memiliki seekor lembu bernama Kamadhenu yang mempunyai kebolehan menunaikan permintaan. Dewa Krishna pula dipercayai mereka merupakan seorang pengembala lembu semasa zaman mudanya.

Oleh kerana kaitan haiwan tersebut dengan Dewa-Dewa terbesar agama Hindu, kaitan di antara lembu dengan kepercayaan agama tersebut tidak boleh dipisahkan lagi - menyebabkan lembu diangkat dan diberikan penghormatan oleh orang Hindu.

Permulaan lembu diberikan penghormatan dalam masyarakat India dipercayai bermula semasa kebangkitan tamadun Vedic yang berlaku sekitar tahun 7BCE/SM. Oleh kerana kegiatan ekonomi mereka sangat bergantung dengan aktiviti bercucuk tanam dan bertani, haiwan seperti lembu memainkan peranan yang sangat besar dalam hidup mereka.

Kitab-kitab besar orang Hindu mencerminkan peranan lembu ini dengan beberapa larangan khas, dalam melindungi haiwan tersebut khasnya lembu yang digunakan bagi menghasilkan susu. Dalam kitab Rigveda, larangan membunuh atau menyembelih lembu susu disebutkan.

Dalam kitab Undang-Undang Manu atau Manusmirti, salah satu persetujuan perkahwinan dilakukan adalah dengan bapa kepada pengantin perempuan menerima hadiah seekor lembu daripada bakal menantunya, sebagai tanda penerimaan beliau. Walaupun begitu, amalan ini tidak lagi diamalkan kerana dikatakan seakan-akan sama seperti satu transaksi jual beli melibatkan lembu dengan seorang wanita, ditukarkan suka sama suka.

Lembu juga merupakan sumber yang sangat penting dalam penghasilan sejenis bahan campuran yang diguna dan diamalkan masyarakat Hindu, yang dinamakan sebagai 'panchagavya.'

'Panchvagavya' merupakan gabungan susu, ghee, keju, kencing dan tahi lembu yang digunakan secara meluas di bahagian selatan India di kawasan sekitar Tamil-Nadu dan Kerala, sebagai penawar atau ubat kepada beberapa jenis masalah kesihatan yang dijhidapi masyarakat seperti arthritis, darah tinggi, kencing manis, epilepsi, parkinson dan pelbagai lagi penyakit.

Selain daripada lima bahan itu, beberapa buah-buahan seperti air tebu, air kelapa dan pisang juga diadunkan ke dalam campuran. Ritual perubatan yang amat sinonim dalam masyarakat Hindu ini yang mampu merawat pelbagai jenis penyakit ini berasal daripada teks-teks yang terkandung dalam Charaka Samhita, dipercayai ditulis pada tahun 4BCE/SM.

Perbuatan memakan atau meminum najis serta tahi lembu, secara saintifiknya dilaporkan mampu menyebabkan banyak penyakit kepada orang ramai khasnya penyakit leptospirosis. Tetapi bagi mereka yang percaya dengan khasiat yang terkandung dalam adunan 'panchagavya', tidak ada apa yang mustahil untuk dicuba.

Bhagavatam Katha Mahabharata story: Krishna, Arjuna, the widow and her cow

Panchgavya and cow products: A trail for the holy grail


Pro Evo atau FIFA : Isu Hakcipta Videogame Yang Sangat Kompleks

Penulis adalah kaki permainan video dan pada zaman remaja dulu, menghabiskan masa yang agak banyak jugalah bermain permainan bola sepak secara digital.

Pada era 90-an, penulis berjaya mengumpulkan duit untuk memiliki sebuah Sony Playstation yang pertama, membolehkan penulis mula berjinak-jinak dengan dua judul permainan bola sepak terkenal ketika itu - siri Winning Eleven dan siri FIFA (dalam bentuk CD cetak rompak).

Harus penulis akui, penulis mula belajar main game bola melalui FIFA 95 ketika pasukan dan kelab dari Malaysia masih lagi dipaparkan dalam judul tersebut, tetapi segalanya berubah selepas penulis diperkenalkan dengan siri Winning Eleven sekitar tahun 1997. Simulasinya yang jauh lebih realistik membuatkan penulis tak menoleh ke belakang lagi.

Tetapi beza antara kedua-dua judul ini jelas sekali - Winning Eleven jarang berjaya menggunakan nama sebenar pemain dan kelab, sementara FIFA pula lebih mirip dunia nyata. Pada zaman itu, penulis andaikan kerana dah namanya FIFA - jadi normallah benda tu. Rupa-rupanya isu ini lebih kompleks berbanding apa yang penulis ketahui sebenarnya.

Sama seperti banyak perkara yang berbentuk perniagaan - duit memainkan peranan yang sangat besar dalam menentukan siapa yang bakal layak memegang lesen penerbitan untuk judul-judul permainan bola sepak maya.

Pengeluar siri FIFA sendiri iaitu EA Sports, mempunyai rangkaian petugas di seluruh dunia yang tugasnya khas untuk mendapatkan lesen-lesen kebenaran bagi membolehkan mereka menggunakan nama, wajah dan identiti pemain serta kelab yang ada.

EA Sports dibantu dengan bajet yang lebih besar berbanding siri Winning Eleven atau namanya sekarang, Pro Evolution Soccer (PES) membolehkan FIFA memaparkan sama seperti apa yang ada di atas padang sebenar.

Di serata dunia, sebanyak 33 liga kebiasaannya diangkat sebagai liga yang 'mesti ada' melibatkan 600 buah kelab - dengan barisan pemain yang senantiasa berubah-ubah. Jadi pegawai yang terlibat dalam pelesenan serta kontrak jarang dapat menghelakan nafas panjang atau mengambil cuti kerana situasinya sentiasa tidak statik.

Perbincangan perlu dilakukan dalam beberapa bentuk kerana hak cipta kegunaan terbahagi kepada beberapa bentuk berbeza.

Kejayaan mendapatkan pelesenan dengan sesebuah kelab membolehkan penerbit menggunakan jersi, nama kelab dan logo kelab pada judul mereka. Sementara itu pelesenan dengan pengelola liga pula perlu dilakukan secara berbeza. Sebuah liga hanya boleh dipaparkan secara maya dengan kebenaran yang datang daripada penganjur itu sendiri dan dengan kebenaran itulah, barulah nama, format kejohanan serta bentuk piala dapat digambarkan.

Untuk menggunakan nama sebenar pemain dan wajah mereka pula - penerbit perlu mendapatkan kebenaran daripada gabungan yang dinamakan sebagai FIFPro atau International Federation of Professional Footballers.

Tanpa kebenaran daripada badan ini, representasi pemain dalam bentuk maya secara realistik dan menyerupai dunia nyata tidak dibenarkan - memaksa penerbit untuk bertindak kreatif mereka sendiri wajah seakan-akan pemain sebenar tetapi sedikit berbeza rupanya.

Saban tahun, wujud satu trend baru di mana penerbit permainan video mula menggunakan teknik pelesenan secara eksklusif - mengadakan rundingan terus bersama pihak kelab bola sepak bagi membolehkan kelab itu hanya muncul dalam judul yang diterbitkan mereka.

Langkah ini sebenarnya sudah dimulakan oleh PES lebih awal, ekoran kegagalan mereka dalam mendapatkan banyak lesen kelab dan liga popular dunia memaksa penerbit PES, Konami melakukan rundingan terus dengan kelab.

Dengan cara itu, sesuatu judul boleh menggunakan keseluruhan identiti kelab yang bersetuju, dalam semua aspek termasuklah rekaan semula stadium dan lagu tema untuk dipaparkan dalam judul yang ada. Bagaimanapun, rundingan ini mempunyai satu kelemahan yang sangat ketara pada peminat sukan bola sepak.

Sebagai contohh, sekiranya PES berjaya mendapatkan pasukan Juventus dari Itali bagi versi tahun 2020 - judul FIFA tidak lagi akan dibenarkan memaparkan sebarang bentuk elemen kelab Juventus dalam terbitan mereka dalam semua aspek kecuali wajah pemain. Akan wujud kelompongan pada senarai liga dalam judul FIFA, apabila pasukan-pasukan daripada kelab liga Itali Serie A semuanya mirip dunia nyata dengan hanya Juventus akan dikenali dengan nama 'Piemonte Calcio' memakai jersi berbeza.

Selain daripada itu, penerbit juga boleh mengadakan perbincangan terus dengan pemain, bagi mendapatkan hak cipta eksklusif hanya untuk pemain itu. Kebiasaannya, perbincangan sebegini hanya dilakukan dengan pemain berstatus bintang sahajalah.

Berbeza dengan pelesenan melalui badan pengelola liga, kelab dan pemain - kos untuk mendapatkan pelesenan secara eksklusif ini tidak tetap, bergantung kepada hala tuju perbincangan di antara penerbit dengan individu atau kelab yang ditawarkan kontrak pelesenan.

Siri permainan video bola sepak merupakan satu bentuk genre yang sangat lumayan, dengan angka jualan mampu melebihi 10 juta unit untuk setiap versi. Pengeluaran judul baru pula dilakukan secara tahunan.

Sebagai contoh, FIFA merupakan siri permainan video bergenre sukan paling laris dalam dunia dengan angka jualan melebihi 100 juta sejak diperkenalkan. Bagi versi FIFA 2014 sahaja, EA Sports berjaya mencapai angka jualan 14.5 juta unit keseluruhan, jauh melebihi apa yang mampu dicapai satu-satunya pencabar mereka iaitu PES.

Apa yang kami cuba sampaikan - penerbitan permainan video bola sepak merupakan sesuatu yang memberikan penerbit pulangan yang terlalu besar, atas sebab itulah mereka tidak takut untuk mengeluarkan belanja dalam memastikan produk mereka terus kekal relevan dan terkedepan.

Hanya dengan terus 'bertarung' dalam mengeluarkan belanja bagi memastikan lesen dapat diperolehi, penerbit dapat menjual produk mereka saban tahun kepada peminat sukan bola sepak yang tidak jemu membelinya.

Kita memang tidak tahu jumlah sebenar yang dibayar penerbit kepada pemain, kelab dan liga bagi mendapatkan hak pelesenan. Apa yang kita tahu - jumlahnya tidak kecil. Sebagai perbandingan - bintang ternama Portugal, Cristiano Ronaldo dikenali sebagai seorang yang boleh anda upah untuk sebarang bentuk acara promosi.

Sebuah syarikat dari Arab Saudi dilaporkan telahpun membayar Ronaldo £920,000 (RM4.8 juta) untuk dia menghadirkan diri bagi sesi fotografi separuh hari. Hasilnya? Sebuah sesi fotografi melibatkan beliau, lima jersi bertandatangan, dua kali disebut dalam akaun Twitter dan Instagram beliau serta syarikat itu mendapat kebenaran menggunakan gambaran bintang itu tanpa had selama sehari.

Jadi berapakah harga yang dibayar oleh Konami atau EA Sports untuk membolehkan mereka meletakkan wajah Cristiano Ronaldo pada muka depan judul terbitan mereka? Kita tak tahu, tetapi sudah pastilah tinggi harganya jika kita lakukan perbandingan dengan caj yang dikenakan beliau di dalam kes di atas.Yang lebih penting, berapakah amaun yang dibayar oleh Shopee kepada Cristiano Ronaldo untuk mempromosikan hari jualan Shopee di Malaysia? Mungkin lebih RM4.2 juta, mungkin kurang - tetapi angkanya sudah pastilah tidak kecil. Apatah lagi bila nak meminta bintang bola sepak terkenal dunia berlakon iklan 'se-cheesy' itu.


Kisah Pengemis Yang Mengemis Demi Membantu Orang Lain

Disebabkan penampilannya yang ringkas, cara hidup yang tidak mementingkan diri sendiri dan sentiasa menghambakan diri untuk melakukan kebaikan, seorang lelaki tua yang berasal dari Bailovo, Bulgaria, ini digelar sebagai "Saint of Bailovo".

Nama Dobry Dobrev mungkin tidak dikenali segelintir penduduk Bulgaria tetapi dia telah menghabiskan masa untuk mengemis di Sofia, ibu negara Bulgaria bagi mengumpul dana supaya dapat membantu mereka yang memerlukannya.

Dia dilahirkan di sebuah kampung di Bailovo pada tahun 1914. Dobrev berkahwin sekitar tahun 1040-an ketika Bulgaria terlibat dalam Perang Dunia Kedua. Dia mempunyai empat orang anak, dua daripada mereka telah meniniggal dunia.

Ketika salah satu siri pengeboman yang berlaku di Sofia, sebutir bom jatuh berhampiran Dobrov yang menyebabkan dia kehilangan sebahagian besar deria pendengarannya.

Selama bertahun-tahun lamanya, Dobrev telah mengasingkan dirinya daripada kepentingan dunia dan aspek kebendaan untuk mendekatkan dirinya dengan agama, khususnya kepercayaan Kristian Ortodoks.

Pada tahun 2000, Dobrev memutuskan untuk mendermakan semua harta kepunyaannya kepada gereja Ortodoks dan memulakan hidup sederhana. Dia tinggal dalam sebuah biilk kecil yang bersambung dengan Gereja St. Cyril dan Methodius di kampungnya di Bailovo.

Dobrev juga sering meminta sedekah supaya dia dapat menggunakan sumbangan orang ramai itu untuk didermakan kepada mereka yang memerlukan. Apa yang mengagumkan ialah, dia yang berumur 100 tahun pada 2014 ketika itu sanggup berjalan sejauh 20 km sehari untuk meminta sedekah di ibukota Bulgaria.

Dobrev di kediamannya di Gereja St. Cyril dan Methodius di Bailovo

Dia yang memakai pakaian dan kasut buatan sendiri itu sering dilihat duduk atau berdiri di hadapan Cathedral of Alexander Nevsky di Sofia untuk mengutip derma bagi badan amal, gereja, rumah anak yatim dan biara.

Dobrev yang merupakan seorang penganut Kristian Ortodoks sering berbicara tentang Jesus kepada orang ramai sama ada mereka menderma atau tidak. Bagi yang menderma, Dobrev akan sentiasa berterima kasih kepada mereka.

Sepanjang usahanya, Dobrev telah menderma lebih daripada 80,000 lev Bulgaria (bersamaan RM 188,000) kepada beberapa badan amal di seluruh Bulgaria. Antara derma terbesarnya adalah:

Sementara itu, banyak lagi dana lain yang tidak dicatatkan telah disumbangkan Dobrav ke rumah-rumah anak yatim. Dia sering memberitahu bahawa dia memang ingin melakukan kebaikan seperti ini bagi menebus segala dosa-dosa yang dilakukan pada masa lampau.

Pada tahun 2013, Dobri telah tercalon dalam akhbar tempatan sebagai salah seorang Personaliti Paling Popular dalam Berita. Bukan sahaja dia memenangi tempat pertama tetapi undian yang diterimanya mengalahkan semua peserta lain jika digabungkan. Namun, dia tidak mahu dipuji atau disanjung kerana jasanya itu.

Pada tahun 2015, satu dokumentari berjudul "The Silent Angel" telah diterbitkan mengenai kisah hidup Dobrev. Dokumentari itu memaparkan wawancara bersama ahli keluarga dan saudara-maranya, rakan-rakan, raja terakhir Bulgaria dan bekas Perdana Menteri iaitu Simeon Saxe-Coburg-Gotha.

Dobrev mula menjadi bintang internet dan dikenali di seluruh dunia apabila kisahnya dimuat naik oleh beberapa laman Facebook yang direka khas untuknya. Artis-artis tempatan mula melukis wajah Dobrev pada dinding-dinding bangunan di sekitar bandar Sofia.

Pada 13 Februari 2018, Dobrev telah menghembuskan nafasnya yang terakhir ketika berusia 103 tahun. Kini, mayatnya dipamirkan di Gereja St. Cyril dan Methodius di mana dia tinggal di situ sejak tahun 2000.

Ramai penganut Kristian dari seluruh negara datang ke gereja di Bailovo itu untuk memberi penghormatan kepada Dobrev. Perbuatan baik yang dilakukannya menjadi contoh kepada seluruh Bulgaria.

2. Berjalan 20 km sehari untuk meminta derma pada usia 100 tahun

3. Pengemis mengumpul hasil derma untuk diberikan kepada badan amal


Ini Sebab Orang Dulu-Dulu Tidak Senyum Ketika Ambil Gambar

Jika anda kerap kali melihat gambar-gambar lama yang tidak berwarna satu ketika dahulu, anda mungkin membuat satu konklusi bahawa setiap orang yang pernah wujud lebih daripada 100 tahun lalu hidup dalam kesengsaraan.

Tiada siapa pun yang tersenyum dalam gambar-gambar lama ini dan mengapa ia berlaku? Adakah mereka yang hidup di zaman 1800-an awal 1900-an tidak gembira?

Atau adakah ia sesuatu yang tidak bagus untuk menunjukkan kepada semua orang bahawa anda gembira?

Sebenarnya, tiada satu pun kenyataan di atas yang betul. Menurut Majalah Time, sesetengah orang beranggapan bahawa gigi yang buruk mempunyai kaitan dengan keengganan mereka untuk tersenyum.

Namun, jika semua orang di sekeliling anda mempunyai gigi yang buruk adakah anda benar-benar akan peduli sama ada gigi buruk anda kelihatan dalam gambar tersebut?

Dan jika itu benar mengapa tidak ada gambar kanak-kanak atau remaja yang tersenyum kerana orang biasanya tidak memiliki masalah gigi yang teruk sehingga mencapai usia tua?

Satu lagi senario yang mungkin adalah bahawa orang terpaksa mengimbangi keupayaan terhad kamera lama yang dimiliki satu ketika dahulu.

Sebelum tahun 1850-an dan 1860-an, beberapa saat diperlukan untuk menangkap "exposure" tunggal, jadi anda perlu berada dalam posisi tersebut untuk berapa ketika sehingga "exposure" tersebut selesai.

Dengan ini, adalah sukar untuk seseorang itu tersenyum untuk tempoh yang lama, apatah lagi jika senyuman adalah yang palsu.

Itulah sebabnya mengapa sebahagian daripada gambar-gambar lama kelihatan seperti kabur.

Sebagai contoh, apabila anda melihat gambar bedah siasat, anda akan dapat meneka yang mana satukah adalah mayat hanya kerana mayat tersebut dalam keadaan kaku dan orang hidup agak kabur kerana bergerak.

Tetapi, ini hanya menjelaskan mengapa mereka tidak tersenyum sehingga tahun 1800-an, kerana semakin teknologi kamera bertambah maju, orang tidak lagi perlu kekal dalam posisi atau tersenyum untuk jangka masa yang panjang. mereka yang berpose untuk jangka masa yang panjang.

Penjelasan yang lebih logik adalah tidak wujud naluri semulajadi untuk seseorang itu tersenyum di depan kamera satu ketika dahulu.

Tersenyum di hadapan kamera adalah sesuatu yang kita pelajari semakin masa beredar.

Selain itu, bagi kebanyakan orang, fotografi hanyalah satu lagi versi potret dan apa yang berbeza adalah anda tidak perlu kekal dalam posisi ketika pelukis melukis anda.

Oleh itu, kekurangan senyuman dalam gambar-gambar lama kemungkinan besar hanya merupakan lanjutan daripada tradisi yang sangat kuat selama bertahun-tahun lamanya sejak sebelum kamera dicipta.


Bolehkah Kerajaan Malaysia Merampas Tanah Milik Anda?

Sudah berpuluh tahun kawasan Kampung Baru yang terletak di tengah-tengah bandaraya Kuala Lumpur menjadi sebutan orang ramai, disebabkan kontroversi yang sering melanda kawasan tersebut.

Kita semua pasti menyedari kedudukan Kampung Baru sebagai sebuah lokasi yang sangat bernilai untuk dibangunkan, serta mempunyai kedudukan yang sangat strategik kerana terletak betul-betul di kawasan yang rancak untuk pembangunan dari aspek ekonomi.

Apabila berbicara tentang isu dan masalah pengambilan Kampung Baru, adalah sangat bagus sekiranya kita dapat meluaskan sedikit skop perbincangan kita untuk memastikan kita mampu menjawab satu persoalan - bolehkah kerajaan merampas tanah hak milik kita? Apa jawapannya?

Walaupun pahit untuk diperkatakan, kita sebagai rakyat perlu menerima bahawa milikan tanah bukanlah sesuatu yang bersifat mutlak.

Ini kerana hak milik tanah di negara kita sebenarnya perlu mematuhi apa yang dinamakan sebagai Akta Pengambilan Tanah 1960 yang menyebut bahawa proses pengambilan tanah yang dilakukan atas kepentingan masyarakat - boleh mengenepikan kepentingan atau hak seseorang ke atas milikannya, yakni tanah.

Akta tersebut juga memberi kuasa kepada pihak berkuasa setiap negeri untuk mengambil mana-mana tanah yang diperlukan bagi tujuan pembangunan, tak kiralah tanah tersebut merupakan tanah milikan individu pada asalnya atau dimiliki sesuatu badan yang sah. Semua itu boleh dilakukan asalkan tujuan pengambilan itu bakal memberikan keuntungan atau bertujuan untuk membangunkan ekonomi negara.

Jadi jelaslah di sini - walaupun kita adalah pemilik asal tanah itu walaupun sudah didiami bergenerasi lamanya, kerajaan Malaysia mempunyai bidang kuasa untuk mengambil atau dalam erti kata lebih kasar, merampas tanah itu daripada kita. Persoalan pokok sudah terjawab - jadi mari kita fahami rasionalnya.

Satu konsep yang perlu kita terima dalam isu-isu pengambilan tanah adalah penekanan untuk meletakkan kepentingan awam sebagai isu paling utama, berbanding kepentingan individu.

Walaupun begitu, ini tidaklah bermakna seseorang pemilik tanah yang tanahnya mahu diambil tidak boleh melakukan apa-apa dalam mempertahankan hak miliknya. Semua proses pengambilan tanah di negara kita boleh berlaku dalam 2 peringkat.

Peringkat pertama melibatkan semua proses pewartaan di mana kerajaan atau badan kerajaan negeri perlu menjelaskan dengan terperinci tujuan dan keperluan tanah tersebut perlu diambil hak miliknya. Tujuannya pula perlulah berdasarkan pada garis panduan di bawah;

b. Untuk pembangunan ekonomi yang memberikan keuntungan pada rakyat Malaysia

c. Untuk tujuan perlombongan, pembangunan kediaman, pertanian, komerisla, pembangunan industri atau kawasan rekreasi

Sekiranya semua pihak yakni pembeli (badan kerajaan) dan penjual (pemilik asal) bersetuju dengan semua yang dibentangkan, pampasan akan dikeluarkan untuk bayaran kepada pemilik asal tanah tersebut.

Bagaimanapun, kebanyakan kes melibatkan Akta Pengambilan Tanah 1960 pasti akan mencapai proses kedua, di mana tawaran yang diberikan akan dicabar oleh pemilik di peringkat mahkamah atas pelbagai alasan seperti tawaran tidak munasabah, cadangan pembangunan bukan untuk faedah awam atau sekadar enggan berpindah.

Walaupun begitu, jarang sekali pemilik dapat mempertahankan kedudukan mereka apabila kerajaan sudah mewartakan cadangan untuk memajukan sesuatu kawasan. Jadi selalunya pemilik dan badan berkuasa akan ke mahkamah hanya untuk mendapatkan solusi tentang pampasan yang sepatutnya dibayar - bergantung kepada situasi yang ada.

Sekiranya anda rajin menelaah pemasaran-pemasaran hartanah di negara kita, sudah pastilah anda akan terbaca atau terlihat istilah 'pegangan bebas' atau 'freehold' dan 'pegangan pajakan' atau 'leasehold' dipaparkan.

Kami tidak mahu menulis perbezaan kedua-dua bentuk pegangan ini, tetapi apa yang perlu anda fahami adalah sesuatu milikan pegangan bebas tidak mempunyai sebarang bentuk kekangan masa diletakkan ke atasnya. Sementara pegangan pajakan pula mempunyai satu tempoh terhad di mana hartanah atau milikan itu akan kekal menjadi milik tuan punya asalnya.

Adakah ada beza di antara kedua-duanya apabila pemilik perlu berhadapan dengan Akta Pengambilan Tanah 1960? Tidak ada beza. Pegangan bebas tidak melindungi hak milik anda daripada diambil kerajaan. Kerajaan mempunyai hak untuk mengambil mana-mana bentuk tanah atau hak milik yang mereka rasakan perlu (untuk kepentingan awam) tak kiralah pegangan anda 'freehold' atau 'leasehold.'

Bezanya di sini - oleh kerana pegangan bebas mempunyai nilai yang lebih tinggi berbanding pegangan pajakan, pemilik sudah pastilah akan dibayar kadar pampasan yang lebih tinggi. Ini kerana nilai pampasan perlulah bergantung kepada harga pasaran sesuatu unit atau hak milik.

Selain itu, sekiranya pemilik gagal memperbaharui kontrak pegangan pajakan dan secara kebetulan perlu berdepan dengan Akta Pengambilan Tanah 1960, agak sukar untuk pemilik mempunyai hujah yang kukuh dalam memastikan jumlah pampasan yang diharapkan, akan dibayar pada dirinya.


Bolehkah Majikan Memecat Anda Kerana Mengambil "MC" Terlalu Banyak?

Cuba bayangkan situasi ini. Anda telah mendedikasikan 8 tahun daripada hidup anda untuk kerja anda.

Anda sangat sukakan kerja dan syarikat yang anda bekerja, namun semuanya berubah apabila anda menerima keputusan ujian perubatan di mana anda telah disahkan menghidap kanser perut.

Anda mempunyai pilihan sama ada untuk mengambil cuti lanjutan selama 6 bulan-atau untuk berhenti kerja anda.

Memandangkan kos perubatan yang tinggi, berhenti kerja mungkin boleh membunuh anda dengan lebih cepat kerana tidak mampu membayar bil perubatan.

Malangnya, majikan anda mempunyai rancangan lain untuk anda di mana dia menelefon anda dan memberitahu bahawa mereka tiada pilihan lain selain daripada memecat anda kerana akan merugikan syarikat.

Persoalannya adalah, adakah pihak majikan berhak untuk memecat pekerja yang sedang sakit?

Sebagai pekerja, anda berhak mendapat cuti perubatan jika anda berasa tidak sihat. Seksyen 60F Akta Pekerjaan 1955 menyatakan:

"(1) Seseorang pekerja hendaklah, selepas pemeriksaan yang ditanggung majikan berhak kepada cuti sakit berbayar di mana jika tidak ada kemasukan ke hospital."

Setiap pekerja berhak mendapat minimum 14 hari cuti sakit setahun (jika anda bekerja kurang dari 2 tahun). Jumlah cuti sakit yang boleh anda ambil akan meningkat mengikut tahun anda bekerja.

Akta ini selanjutnya menyatakan bahawa anda perlu mendapatkan MC dari doktor untuk memohon cuti sakit. Tetapi mungkin terdapat keadaan di mana anda tidak boleh mendapatkannya sebagai contoh disebabkan oleh masalah jarak.

Jika hal ini berlaku, majikan anda masih tidak boleh memecat atau mengambil tindakan, kerana anda berhak mengambil cuti sakit dalam keadaan yang munasabah.

Berita kurang menyenangkan bagi majikan anda, kerana mereka masih tidak boleh memecat anda. Seksyen 20 Akta Hubungan Perindustrian 1967 melindungi pekerja daripada pemecatan yang tidak adil:

"Di mana seorang pekerja ... menganggap bahawa dia telah diberhentikan tanpa alasan atau alasan oleh majikannya, dia boleh membuat perwakilan secara bertulis kepada Ketua Pengarah untuk bekerja semula di syarikat tersebut..."

Jadi, jika anda menghidap penyakit yang memerlukan lebih daripada sehari untuk pulih daripadanya seperti demam campak atau tulang patah, majikan anda tidak boleh memecat anda.

Anda masih berhak mendapat cuti sakit dengan MC dari doktor. Tetapi bagaimana pula apabila ia melibatkan penyakit yang tidak boleh disembuhkan?

Menghidap angin ahmar atau lumpuh boleh menyebabkan anda kehilangan kerja kerana ia boleh menjadi tidak adil kepada majikan dan syarikat untuk membayar gaji anda sebagai pekerja.

Jadi dalam situasi seperti ini, konsep "Medical Board Out" digunapakai. Majikan dibenarkan untuk memecat pekerja mereka kerana alasan perubatan jika mereka boleh mengemukakan beberapa faktor:

Ini hanya beberapa faktor yang perlu dibuktikan majikan sebelum menamatkan kontrak pekerja. Namun, memecat pekerja mestilah menjadi pilihan terakhir bagi majikan.

Dalam MHS Aviation Sdn. Bhd. v Zainol Akmar Mohd Noor, pekerja telah dilepaskan selepas dia didiagnosis serangan jantung.

Mahkamah memutuskan bahawa pemecatan itu sebagai tidak adil. Syarikat itu tidak membuat sebarang pertanyaan mengenai penyakitnya dan hanya menganggap bahawa penyakit Zainol Akmar adalah kekal, tanpa memberi masa untuk dia pulih.

Mahkamah menyatakan bahawa perlu ada keseimbangan antara kebimbangan syarikat majikan dan pemulihan pekerja. Sekiranya pekerja boleh pulih dan kembali bekerja, majikan tidak perlu memecatnya.

Antara kes yang lain adalah Gopalakrishnan A/L Vasupillai v Goodyear Malaysia Berhad dan Anor, di mana pekerja menderita daripada kecederaan lutut berulang.

Pekerjaannya ditamatkan atas alasan perubatan walaupun telah bekerja di syarikat selama 11 tahun. Hakim dalam kes ini menyatakan:

"Majikan dalam kes-kes medical boarding out dijangka bertindak dengan wajar ... dengan kewajipan kesedaran sosialnya, dan harus berusaha untuk menawarkan pekerjaan alternatif kepada pekerja itu, walaupun ia mungkin pekerjaan dengan bayaran yang lebih rendah ..."

Pada asasnya, majikan harus mencuba dan menyediakan alternatif kepada pekerja yang sakit. Ini juga boleh merangkumi penurunan pangkat, selagi pekerja masih sanggup bekerja.

Dalam hal ini, anda boleh menyaman majikan dan syarikat anda.

Jika anda berasakan bahawa anda telah dibuang kerja secara tidak adil kerana sakit, anda boleh membawa kes ke Mahkamah Perusahaan. Seksyen 30 (5) Akta Hubungan Perindustrian 1967 menyatakan:

"Mahkamah hendaklah bertindak menurut ekuiti, hati nurani yang baik dan merit penting kes tanpa mengambil kira bidang teknikal dan undang-undang."

Pada asasnya, mahkamah akan mengambil kira kebajikan pekerja yang telah dipecat secara tidak adil.

Tetapi perlu diingat, anda mempunyai 60 hari untuk memfailkan aduan selepas dipecat. Anda boleh menyemak cara melakukannya, dengan panduan ini.

Jika mahkamah mendapati bahawa anda telah dipecat secara tidak adil, anda berhak mendapat faedah tertentu.

Pekerja yang telah dipecat secara tidak adil berhak menerima tuntutan yang dinyatakan di bawah Peraturan Pekerjaan (Penamatan dan Manfaat) 1980.

Walau bagaimanapun, sesetengah syarikat mempunyai dasar dan peraturan mereka sendiri mengenai faedah penamatan pekerjaan. Oleh itu, adalah lebih baik untuk anda menyemak dengan syarikat anda terlebih dahulu.

Artikel ini adalah terjemahan dan olahan semula dari artikel "Can Malaysian companies fire you for taking too many MC?" yang diterbitkan pada 19 September 2019.